Edukacinis užsiėmimas "Debesų telefonija"

Paeityje su draugais galėjome susisiekti naudodami laidinius telefonus, dabar – mobiliuosius telefonus. Atsiradusi interneto paslauga dar labiau praplėtė susisiekimo galimybes realiame laike. Sparčiai plinta nauja paslauga, kuri yra vadinama internetine telefonija arba „VoIP“ (angl. „Voice over IP“). Lietuviškai - tai balsas per interneto protokolą. Ji garantuoja didesnį funkcionalumą bei platesnes pritaikymo galimybes, apeinant tradicinius telefonų operatorius. Pirmasis „VoIP“ skambutis buvo atliktas dar 1973 metais. Edukacijos metu plačiau sužinosite apie telefonijos vystymosi raidą, apžiūrėsite muziejuje esančią gausią įvairių tipų telefonų kolekciją. Mokiniams bus sudaryta galimybė telefonus liesti, pakelti, išbandyti jų veikimą, palyginti pramoninio dizaino sprendimus, technines galimybes. Aptarsime naujausią VoIP technologiją – „Debesų telefoniją“. Įvardinsime šios naujosios technologijos poveikį bendravimo kultūrai, saugumui, asmenybės laisvei viešojoje erdvėje. Pažvelgsime į technologijas kaip į kultūros dalį, žmogiškojo pasaulio pažinimo priemonę.


Lietuvos teatro, muzikos ir kino muziejus

Ar kada nors svajojai, kad Tavo nupiešti piešiniai atgytų? Šio edukacinio užsiėmimo metu ši svajonė gali tapti tikrove! Atėjęs į Lietuvos teatro muzikos ir kino muziejų gerai žinomą pasaką "Bjaurusis ančiukas" galėsi patirti naujai, jai nupiešiant savo iliustracijas ir jas prikelti magišku mirioramos prietaisu.

Paslauga teikiama tik kultūros ar meno įstaigoje


Daugyvenės kultūros istorijos muziejus - draustinis

Edukacinis užsiėmimas „Pabėgimo kambarys „Miesto kodas“ kvies užsiėmimo dalyvius atraktyvia forma pažinti kultūros paveldą. Edukacinis užsiėmimas vyks buvusios Šeduvos senosios vaistinės pastate – išskirtinime kultūros paveldo objekte, kuriame daugiau kaip 100 metų veikė vaistinė ir kuriame šiuo metu veikia paroda „Šeduvos miestas ir miestiečiai: paveldas ir tapatumas“. Pastatas nėra pritaikytas šiuolaikiniams poreikiams, tačiau tai tik suformuoja specifinę erdvę, žadinančią smalsumą ir pažinimą, skatinančią kelti paveldo saugojimo ir pritaikymo klausimus. Veikianti paroda atspindi daugiausia XX a. I pusės nedidelių miestų urbanistiką ir kultūrą, miestiečių tradicijas ir gyvensenos ypatumus. Siekiant puoselėti paveldo pažinimą per aktyvią veiklą, buvo pasirinktas pabėgimo kambario žaidimo principas. Pabėgimo kambarys – tai žaidimas, kurio metu komanda uždaroma patalpoje. Iš jos ištrūkti galima tik vienu būdu – pasitelkus savo loginį mąstymą, pastabumą ir kūrybiškumą per tam tikrą ribotą laiką išsprendus logines užduotis ir galvosūkius. Būtent tokiu principu ir vyks edukacinis užsiėmimas. Visas užduotis natūraliai apjungs senosios vaistinės rūsio aplinka ir XX a. I pusės miestiečio kasdienybės naratyvas. Edukacinio užsiėmimo dalyviai „nusikels“ į praeitį ir galės įsijausti XX a. I pusės nedidelio miesto miestiečių roles.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Muzikinis spektaklis vaikams iš ciklo „Geriausi pasaulio rašytojai vaikams“ pagal Astridos Lindgren apysaką „Mažylis ir Karlsonas, kuris gyvena ant stogo“. Visiems gerai žinoma A. Lindgren pasaka ant teatro scenos atgims kitomis spalvomis. Spektaklis ,,Karlsono skambutis" leidžia pažvelgti į vaiko pasaulį kitu kampu, suprasti jo vidinį pasaulį. Muzikiniame spektaklyje gausu interaktyvių sprendimų, šiuolaikiškų kostiumų, dekoracijų ir šokio elementų.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


„Bitės liemuo, lino gelmuo, viršuj mėnuo teka"

Edukacinio užsiėmimo metu vaikai supažindinami su senoviniu žvakių liejimo amatu. Aptariama žvakės reikšmė ir simbolika žmogaus gyvenime (krikšto žvakė, žvakės per vestuves ir kitas šventes). Aptariami bičių vaško gavimo būdai, vaško ir medaus savybės, jų nauda žmogui. Praktinėje dalyje mokiniai stebi, kaip išlydomas vaškas, ir patys nusilieja natūralaus vaško žvakę su lininiu dagčiu, senoviniu būdu, sukabinus žvakeles ant specialaus rato. Pasigamintą darbelį užsiėmimo dalyviai išsiveža namo.


Apsilankę dailininkų Šarūno Saukos ir Nomedos Saukienės galerijoje edukacinės programos „Mokomės interpretuoti meno kūrinį“ dalyviai turės galimybę susipažinti su šių menininkų veikla, kūrybos ir gyvenimo būdu. Apžiūrėję ekspoziciją moksleiviai supažindinami su siurrealizmo bruožais, išmoksta šiuos elementus atrasti paveiksluose. Šiuolaikinių menininkų kūryba skatina mokinių kūrybines galias, lavina vaizduotę, moko pastebėti kūrinio visumą, sieti su šalies ar pasaulio aktualijomis. Taip mokiniams ir mokytojams suteikiama galimybė suprasti šiuolaikinį meną, gebėti jį analizuoti, patirti džiaugsmo būseną aptariant, randant asociacijų.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Užsiėmimas vyksta atsinaujinusiame Šiaulių istorijos muziejuje, specialiai edukacijoms pritaikytoje erdvėje - ,,Archeologijos dirbtuvėse". Dirbtuvės įrengtos temą atitinkančioje aplinkoje -  istorijos ekspozicijos archeologijos dalyje, cokoliniame pastato aukšte. Tai leidžia užsiėmimo dalyviams ne tik susipažinti su archeologija per pasakojimą ir praktinę užduotį, bet ir pamatyti tikrus archeologinių kasinėjimų metu rastus ir ištirtus eksponatus iš pačių seniausių laikų.  Edukacija ,,Archeologiniai kasinėjimai" - tai siekis parodyti, kad informacija apie šį mokslą lengvai pasiekiama, populiarinama visuomenėje, noriai dalijamasi naujais atradimais, kurie yra neišsemiami kaip ir turtinga mūsų krašto istorija.
Užsiėmimo metu susipažinsime su Šiaulių krašto priešistore, šiam kraštui būdingais kultūriniais sluoksniais, ekspozicijoje išvysime, kokius įrankius naudojo pirmieji, prieš maždaug 12 tūkstančių metų į šiuos kraštus atkeliavę žmonės, neolito laikotarpiu naudotas žemdirbystės technologijas, bronzos amžiaus žalvario lydinius bei V a. pr. Kr. pradėtą iš vietinės pelkių rūdos lydyti geležį.
Gyvai pamačius profesionalių archeologų iškastus ir ištirtus radinius edukacijos dalyviai bus įkvėpti patys išbandyti šio darbo procesą. Pasirinkę norimą tyrinėti plotelį inscenizuotose perkasose (dėžutėse su radiniais, užpiltais smėliu) su edukatoriaus pagalba, mentele ir šepetėliu dalyviai kasinės ir analizuos aptiktus atsitiktinius radinius, diskutuos, kas tai per objektai, mėgins priskirti juos atitinkamam istoriniam laikotarpiui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


„Liubavo malūnininkas“ – tai edukacija, kurios metu nusikeliama į tolimą praeitį. Užsiėmimo dalyviai turi išskirtinę progą „pasimatuoti malūnininko batus“, patyriminės veiklos metu pažinti kultūros paveldą, senąsias technologijas ir gamybinius procesus. Edukacijos metu moksleiviai įgis istorinių žinių, pažins kultūros ir technikos paveldą, lavins vaizduotę ir ugdys kūrybiškumą. Padedant edukatoriui, pasakojimo ir dialogo forma, mokiniai susipažįsta su Liubavo dvaro, malūno istorija ir visais jo mechanizmais. Naudodamiesi muziejaus terminalu mokiniai turi galimybę interaktyviai, pažintinio žaidimo dėka daugiau išmokti apie malūno technologijas. Vėliau mokiniai gauna užduotį vaizdžiai iliustruoti įsivaizduojamą malūnininko darbą: „Malūnininku“ išrinktas dalyvis gauna prijuostę ir maišą „grūdų“, su kitų pagalba jis turi teisingai parodyti, kokį kelią reikia nueiti su grūdais (panaudoti tam tikrą skaičių mechanizmų), kad gautume duonai kepti tinkamus miltus. Dalyvis eina nuo įrenginio prie įrenginio, iš eilės, paaiškindamas, ką reikia atlikti. Atlikę užduotį, užsiėmimo dalyviai pavaišinami šviežia duona. Užsiėmimo metu plečiamos mokinių žinios apie savo šalį, jos istoriją, stiprinamas tautinis identitetas. Mokiniai daug sužino apie senąsias technologijas ir vieną svarbiausių – gamybos procesą, kurio dėka gaunama duona. Kartu lavinama mokinių vaizduotė ir skatinamas kūrybiškumas. Prisilietimas prie autentiškos aplinkos, kokybiškai ir kruopščiai restauruoto kultūros paveldo objekto, įrašyto į Europos kultūros paveldo žemėlapį (ES kultūros paveldo prizas / Europa Nostra apdovanojimas) leidžia formuotis jaunos asmenybės nuostatoms branginti kultūros paveldą. Liubavo dvaras – išsaugotas, su meile ir rūpesčiu puoselėjamas kultūros, istorijos, technikos paveldas šiandienos ir ateities kartoms.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Skaitmeninė kompetencija


Ar norite atrakinti spynas ir kodus, išsiaiškinti šokolado paslaptis ir patekti į Vonkos šokolado fabriką, kur kuriami neįtikėtini skanėstai?!

Paslėpta ir užkoduota informacija, žadins dalyvių smalsumą atrasti ir susipažinti su Čarliu, jo socialine padėtimi ir Vonkos šokolado fabriku, su šokolado atsiradimo istorija, kilme, keisčiausiais sukurtais skoniais pasaulyje, istorinėmis Lietuvos ir pasaulio asmenybėmis, mėgusiomis šį gardėsį.
Atlikdami užduotis sužinos apie didžiausius pasaulio smaližius, iškoduos suvalgomo šokolado kiekius.
Jeigu pavyks atlikti visas paslėptas, užkoduotas užduotis ir rasti 5 auksinius bilietėlius, pateksite į stebuklingą fabriką, kuriame patys virsite fabriko mašinomis, o vėliau kaip tikri kūrėjai bandysite sukurti pačius netikėčiausius šokolado skonius ir naujų gaminių pavadinimus.

Ar pavyks nulaužti „Slaptą kodą: ŠOKOLADAS“ jūsų klasei?

(Iš anksto suderinus ir gavus sutikimą, edukacijos pabaigoje gali būti degustuojamas šokoladas.)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


pasitelkiant kostiumo ir šokio istoriją. Programos metu moksleiviai išvys autentiškai atkurtus istorinius kostiumus, kuriuos vilkėjo to laikmečio kilmingi bajorai ir jų damos. Šokėjai pademonstruos moksleiviams dvaruose šokamus šokius ir papasakos, kokių dvaro etiketo taisyklių privalėjo laikytis kilmingieji. Kiekvienas programos šokis – atskira dvaro kultūros miniatiūra, padedanti geriau susipažinti su dvaro gyvenimu. Edukacinė programa sudaryta iš dviejų dalių. Pirmoje programos dalyje profesionalūs šokėjai-vedantieji supažindins moksleivius su dvaro kultūra, pasitelkdami šokio ir kostiumo istoriją, pademonstruos pačius šokius ir pamokys dvaro etiketo taisyklių. Antroje dalyje moksleiviai bus pakviesti patys išbandyti šokių žingsnelius ir pasimokyti mandagių dvaro manierų. Moksleiviui mokymui parinkti nesudėtingos choreografijos autentiški dvaro šokiai, kuriuos, vadovaujant įgudusiems ir didelę patirtį turintiems vedantiesiems, galima lengvai išmokti. Edukacinės programos turinys ir metodai, remiantis Bendrosiomis programomis yra pritaikyti 1 – 4 kl. , 5 – 8 kl. ir 9 – 12 kl. mokiniams. Paslauga atliepia 2023 m. valstybės minimą sukaktį „Vilnius 700“.

Lietuvos sostinės Vilniaus ir Gedimino laiškų metai


Lėlių ir objektų teatro spektaklis „Karalius Lyras“

„Karalius Lyras“ - vėlyvojo V. Šekspyro kūrybos periodo tragedija, pasakojanti apie legendinį britų karalių, kuris, patikėjęs vyresniųjų dukterų gražbyliavimu, padalija joms karalystę, o jauniausią ir mylimiausią Kordeliją, santūriai išreiškusią savo jausmus, paliko be apvanojimo. Deja, karalius per vėlai suvokia, kad atidavė savo turtus ir galią dukterims, kurios nenusipelnė jo gerumo.
Remdamasi V. Šekspyro drama, kūrybinė komanda gilinasi į kartų konflikto priežastis: kodėl jaunimas atmeta vyresnės kartos vertybes ir aklai stengiasi kurti savąsias, visiškai
atmesdami prieš tai buvusias, jau nusistovėjusias vertybes ir taisykles. Šis vyksmas vyksta tiek mikrokosmose, t.y. mažiausioje socialinėje ląstelėje tokioje kaip šeima, tiek ir makrokosmose – valstybėje, pasaulyje. Senstantis pagrindinis spektaklio veikėjas Lyras užduoda sau klausimus:
„Ką aš padariau ne taip, kodėl dukros, kurios mane taip mylėjo, nusigręžė nuo manęs ir mano vertybių, kodėl aš likau vienas.“ Jis ieško atsakymo, kur slypi jo nesėkmės šaltinis: ar
susitelkime ties savo ego, ar netikrų santykių kūrime, ar žavėjimesi savimi...

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Uždaviniai:
1. Supažindinti vaikus su dekupažo meno istorija ir technika;
2. Skatinti vaikų susidomėjimą ir norą pačiam kurti, pažinti, eksperimentuoti dekoruojant lėkštę dekupažo technika.
Pirmiausia edukacijoje vaikus supažindinsime su dekupažo menu, jo istorija, vaikai sužinos apie naudojamas priemones. Kalbėsimės apie kultūrinius reiškinius, kaip įvairios meno formos gali paplisti po visą pasaulį kaip tą padarė dekupažo technika. Ugdysime kultūrinį sąmoningumą, kad vaikai gebėtų priimti įvairias meno formas, kultūrines vertybes, būtų tolerantiški ir prisidėtų prie tolimesnio jų perdavimo. Sieksime, jog vaikai suprastų, kad visi kultūros reiškiniai yra prasmingi mums kaip visuomenei, asmenybėms suteikiantys naujas galimybes.
Vėliau vaikai galės pajusti kūrybinio eksperimentavimo suteikiamas laisves, gaivališkumo, spontaniškumo jausmą. Skatinsime prieš kuriant kelti įvairias prielaidas, plėsti savo galimybes, rasti tinkamiausią sprendimo būdą atspindintį sumanytą idėją, tai vaikus ves į dekupažo technikos ir savęs pažinimą. Skatiname kelti savo idėjas, mąstyti kūrybiškai, remtis savo patirtimi, vaizduote, atskleisti jausmus ir požiūrį per įvairius karpinius, aplikacijas, vizualinį išdėstymą.
Mūsų edukacija neatsiejama nuo refleksijos. Siekiame skatinti vaikus apmąstyti edukacijos metu įgytas žinias, išgyventą patirtį dekupažuojant siejant ją su buvusia patirtimi. Keliame klausimus „Ko aš / mes pasiekėme?“, „Ką naujo sužinojome?“ ir pan.
Edukacijas veda Daiva Lileikienė arba Justina Tuleikienė


Sugalvoti, išspręsti, sukurti – ar su grupe tai padaryti lengviau, nei vienam?  O gal vienam kurti kur kas paprasčiau, nes tie kiti, su kuriais sunku rasti bendrą kalbą, tik trukdo?... „Niekas negali sušvilpti simfonijos, - tam reikia viso orkestro“ - gebėjimas kurti komandoje šiandien yra viena geidžiamiausių savybių dažnoje gyvenimo srityje, nes visi ieško naujoviškų problemų sprendimo būdų. Laimei, turint smegenis, išradingumo pagrindas jau yra, tik kyla klausimas – kaip jį auginti nuo mokyklos dienų! Šis renginys – nuotaikingas komandinis teatralizuotas žaidimas ir performanso kūrimas skatina mokinius atskleisti savo kūrybinį potencialą kuriant mažose bendraamžių grupėse, taip pat ir bendroje klasės komandoje. Sužaidybintoje veikloje jie savais būdais išreiškia paaugliams reikšmingas gyvenimo idėjas, patiria gerų emocijų, pratinasi telktis ir bendrai generuoti kūrybines mintis, drąsiau išreikšti ir atskleisti save grupėje, tiksliau perduoti “kuriamą žinutę” aplinkai ir būti suprastiems. Tai galimybė paaugliams didinti pasitikėjimą savimi ir kitais, lavinti viešos raiškos gebėjimus, bendradarbiavimo įgūdžius,  demonstruoti kūrybines galias. Tai puiki proga kurti bendraamžių tarpe pagarbią bendradarbiavimo kultūrą, stiprinti emocinius tarpusavio ryšius ir bendros komandos jausmą.


Laiko valdymo kūrybinės dirbtuvės „Meškino laikrodis“

Kaip vaikai gali išmokti planuoti laiką ir viską spėti laiku?
Spartus gyvenimo ritmas įtraukė ne tik suaugusiuosius, bet ir vaikus. Jau ir vaikai dažnai sako “neturiu laiko..”, “nespėju…” Ir tai visiška tiesa! Daugelis vaikų turi nemažą krūvį mokykloje, namų užduočių, papildomos veiklos įvairiuose būreliuose ar sporto, meno mokyklose, kurioms taip pat dažnai tenka pasiruošti, parengti tam tikras užduotis. O kur dar vaiko pareigos namuose, pomėgiai, bendravimas su draugais, malonus laikas su tėvais ir t.t.?
Žaismingos kūrybinės edukacijos metu mokiniai sužinos:
• kas yra laiko valdymas ir kodėl tai svarbu,
• kaip nuspręsti, kas yra svarbiausia,
• kas vagia laiką ir kaip susidoroti su vagimis,
• kaip susidaryti dienos planą,
• ir, svarbiausia, visada vadovautis savo parengtu “Meškino laikrodžiu”!
Po šios edukacinės programos vaikai geriau supras, kodėl reikia skirti dėmesį laiko ir veiklos planavimui, kodėl verta išnaudoti laiką mokymuisi mokykloje, kaip viską spėti ir nepamiršti namų darbų, įsipareigojimų namuose, kaip įvesti ir išlaikyti tvarką savo kambaryje, tarp savo daiktų ir kodėl tai svarbu laiko valdymui.


Tauragnai – unikalus gamtos kampelis Lietuvoje, įsikūręs Aukštaitijos nacionalinio parko prieigose. Čia, prie giliausio Lietuvoje ežero, užaugo garsioji Žiniuonė, tautosakos, liaudies medicinos tyrinėtoja daktarė Eugenija Šimkūnaitė. Mes atskleisime Jums dalį iš gilios senovės atėjusių gamtos paslapčių. E. Šimkūnaitė sakė, kad nėra žolynų negydančių, tik atitikti reikia. Tai ir ieškosime žolynų bendrai sveikatai bei atminčiai gerinti, nuotaikai pakelti, sielos ramybei. Nagrinėsime, kuo ypatingas senovinis aukštaitiškas darželis, kur būdavo sodinamas, kokie augalai auginami, remsimės E. Šimkūnaitės paliktais užrašais bei lyginsime su darželiu, sukurtu prie Tauragnų krašto muziejaus. Anksčiau sodyba be darželio buvo neįsivaizduojama. Jei jo nebuvo, tai atrodė, kad niekas tuose namuose negyvena, juose nėra žmogaus. Pagal gėlių darželį sprendė, kokia yra sodybos šeimininkė. Darželis ypatingai svarbus buvo merginoms – jei jis gražus, tai ir merginos gražios, darbščios. Remsimės užsiėmimo dalyvių patirtimi, diskutuosime, kokie dabar yra darželiai, ar jie reikalingi. Užsiėmimo metu, ar tai būtų pavasaris, vasaros pradžia ar ruduo, dalyviai turės galimybę užuosti žolynus, bandyti atskirti juos pagal kvapą, paskanauti, padiskutuoti, kokius darželyje auginamus žolynus ir kaip galime naudoti, nes nuo seno lietuvių liaudies darželiai buvo puoselėjami ne tik dėl grožio, bet ir dėl sveikatos. Užsiėmimo pabaigoje ant laužo virsime arbatą iš žolynų, auginamų tradiciniame darželyje, gersime iš molinių pudelių. Arbatos skonį kurs patys dalyviai, pasirinkdami vienokias ar kitokias žoleles, jas maišydami tarpusavyje. Gerdami arbatą aptarsime, kada ir kaip renkamos, džiovinamos vaistažolės, kaip keičiasi augalo savybės joms džiūstant, kokias vaistažoles galima vartoti kartu, o kurios draugėn netinka. Kiekvienas dalyvis, išvykdamas į namus, gaus po keletą sėklų su aprašymu, kada ir kaip sėti, kaip išdygusias prižiūrėti, o užaugus augalui, kaip jį naudingai panaudoti.


Edukacija „Scenos kalbos treniruotė“ ( išvažiuojamoji 1-4 klasėms)

Kūrybinė edukacija „Scenos kalbos treniruotė" skirta 1–4 klasių mokiniams. Ši edukacija yra tęstinė, todėl pažintis su scenos kalba gali tęstis toliau, žengiant mokiniui į vyresnes klases. Kuo kalbėjimas scenoje skiriasi nuo kasdienio kalbėjimo? Kaip aktoriai lavina artikuliaciją, kvėpavimą, išmoksta valdyti intonaciją? Kas yra balso jėga? Šie ir kiti klausimai sufleruojami edukacijos lankytojams, kurie kartu su Alytaus miesto teatro aktoriumi Eugenijumi Rakausku ieško atsakymų praktiniame scenos kalbos meno užsiėmime. Kūrybinių dirbtuvių metu vaikai supažindinami su kalbos ir balso ypatumais, atlieka dikcijos ir kvėpavimo pratimus, bando įveikti greitakalbių iššūkį. Kartu jie susipažįsta su kūrybiniu procesu, aktoriaus pasirengimu vaidmeniui, siekia atrasti sceninio žodžio įtaigumą ir nekasdienio skambesio tobulumą. Pirmasis pažintinis susitikimas gali tęstis toliau, gilinantis į scenos kalbos meno subtilybes.


Edukacinio užsiėmimo dalyviai turės galimybę susipažinti su Radijo ir televizijos muziejuje saugoma radijo ir televizijos technika, jos veikimo ypatybėmis, raida bei šiandienos informacinio pasaulio atitikmenimis. Dalyviai taip pat supažindinsis su televizijos studijos ir audiovizualinių kūrinių gamybos specifika, esminiais vaizdo įrašo kūrimo principais bei įvairių profesijų vaidmeniu vaizdo įrašo kūrimo procese.

Užsiėmimo metu dalyviai ne tik įgis teorinius pagrindus, bet ir juos pritaikys praktikoje. Pasiskirstę rolėmis (operatoriaus, scenaristo, laidų vedėjo, pranešėjo, garso operatoriaus, grimuotojo ir kt.) ir naudodami įvairius TV studijos rekvizitus bei įvaizdžio kūrimo priemones, dalyviai sukurs vaizdo siužetą pagal parengtą scenarijų, kuris apims informacines laidas, reklamas, orų prognozes, sveikinimų koncertus ir pan.

Vėliau, naudojant specialias kompiuterines programas, bus atlikti įrašo montažo darbai, tokiu būdu keičiant foną, dedant užsklandas ir kt. Taip dalyviai galės sukurti originalų audiovizualinį kūrinį, kurio trukmė bus 2–5 minutes. Įrašytą į laikmeną arba sugeneruotą nuorodą jie galės išsinešti su savimi savo mobiliame telefone.

Šis kolektyvinis kūrybinis užsiėmimas skirtas padėti dalyviams geriau pažinti vienas kitą kaip komandą ir atrasti save naujose raiškos formose.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


„Lietuvos traukinių istorija ir robotika“ edukaciniuose užsiėmimuose mokiniai susipažins su seniausiais ir šiuolaikiniais Lietuvos traukiniais. Robotikos veiklų metu bus apjungta Lietuvos istorija, paveldas, kultūra, šiuolaikinės ir senovinės transporto priemonės. Edukacinių veiklų metu mokiniai statys savo įsivaizduojamus traukinius, išmoks juos programuoti, bus supažindinti su technikos ir programavimo pradmenimis, pasitelks kūrybiškumą, vaizduotę ir meninius gebėjimus. Mokiniai mokysis bendrauti ir bendradarbiauti, dirbti komandose, ugdys lyderystės įgūdžius. Per smagias veiklas, mokiniai patirs istorijos, kultūros, pilietiškumo dermę, įgys gebėjimų inžinerijos ir technologijų srityse, patirs pažinimo, bendradarbiavimo, sėkmės dirbant komandoje džiaugsmą.


Edukacijos metu supažindinsime su mikro organizmais jų formomis ir paplitimu, vaikai galės ne tik stebėti, tačiau ir atlikti  tai patys su edukatoriaus pagalba ir patarimais. Tai puiki pradinių klasių vaikams įžanga ir paskatinimas iš arčiau susipažinti su nematomu pasauliu aplink mus, nes tik supratę mokslą ir jo savybes  mokiniai laukia naujų potyrių ir galimybių. Mūsų misija, kad mokiniams mokslo žinios būtų pateiktos įdomiai ir nestandartiškai, mūsų moto - „Pažink mokslą kitaip“. Šiam pasauliui turėsime tam skirtą įrangą, mikroskopai kurie gali atverti į nepažystama pasaulį, kelią. Vaikai bus apmokomi kaip šiuo įrenginiu reikia naudotis, kaip atrasti tą paslaptį ir tas nematomas gyvybes. Ir išduosim paslaptį, kad mikroskopo pagalba galima atverti naujas duris į mums dar nežinomą visatą.


Namų kvapo gamyba – užburiantis eksperimentas, įdomus ir atpalaiduojantis procesas - įtraukia, o nenuspėjamas galutinis
rezultatas - žadina smalsumą.
Edukacinės programos metu degustuosime skirtingų natų kvapus, derinsime ir analizuosime, kursime asmeninį receptą ir išgausime unikalų namų aromatą. Kiekvienas dalyvis pagamins ir namo nešis namų kvapo buteliuką.


Spektaklis „Sibiro haiku'' pagal Jurgos Vilės to paties pavadinimo knygą

Spektaklis ,,Sibiro haiku'' pagal Jurgos Vilės knygą | trukmė 60 min. | šeimai ir vaikams nuo 10 m. režisierė, scenografė: Saulė Degutytė | kompozitorius: Mantvydas Leonas Pranulis | kostiumų ir šviesų dailininkė: Renata Valčik | vaidina: Balys Ivanauskas | dainuoja ir groja: choras „Obuoliai“ Visatos gylis iš trijų ryžių grūdelių – tai „Sibiro haiku“ kūrėjų kredo. Spektaklis sukurtas pagal Jurgos Vilės tekstus to paties pavadinimo knygoje. Čia dešimtmečio berniuko lūpomis perpasakota rašytojos tėvo Algimanto Stakėno tremties istorija, o per ją atskleidžiamas daugelio lietuvių likimas. Svarbiausia sceninio žaidimo terpe virto žemė. Iš jos iškyla visi pasakojimo veikėjai, ja lakoniškai perteikiami ir istoriniai karo veiksmai bei pasekmės. Kaip įprasta Stalo teatre, svarbiausius veikėjus – Algiuką, jo sesę, mamą, tėtį, žąsiną Martyną, tetą Petronėlę, kareivius Bulvinį ir Duoninį bei kitus – aktorius Balys Ivanauskas perteikia panaudodamas įvairius buityje sutinkamus daiktus. Kartu su aktoriumi spektaklio atmosferą kuria trijų dainininkių choras „Obuoliai“. Jaunosios kartos kompozitorius Mantvydas Leonas Pranulis pasirinko tremties skurdumą atitinkančias muzikines priemones, mėgstamiausius Algiuko instrumentus – kibirus ir žmonių balsus. Išradingai panaudojant, priverčiant netikėtai veikti įvairius objektus, spektaklyje „Sibiro haiku“ daug dėmesio skiriama žmogaus dvasinės laisvės ir kūrybiškumo temai, nes sunkiais momentais būtent tai suteikia jėgų net ir patiems mažiausiems. Nors kūrinys pasakoja apie skaudžius dalykus, graudenimų vietą čia užima žaismė, šviesa ir haiku – japoniškas eilėraštis, keletu žodžių „nutapantis“ gamtos peizažą, simbolizuojantį vidinius žmogaus išgyvenimus.


Lina Itagaki: kaip kuriami istoriniai komiksai (nuotolinė paslauga)

Nuotolinio susitikimo metu iliustruotoja ir komiksų kūrėja Lina Itagaki rodydama skaidres papasakos apie savo pieštus istorinius komiksus:

1. Daugybę apdovanojimų sulaukusį grafinį romaną „Sibiro haiku“.

2. Komiksą apie Albanijos mokslininkę ir diktatorių „Prieš srovę“ (parodys ir papasakos kaip jį kūrė - nuvykusi į Albaniją rinko pasakojimus, medžiagą, nuotraukas, paaiškins kodėl šiame komikse visi žmonės atrodo kaip žuvys, kokių įdomių sąsajų galima įžvelgti Lietuvos ir Albanijos istorijoje.)

3. Komiksą apie skulptorių Vincą Grybą „Grybo auksas“ (Lina parodys ir papasakos kaip atrodo visas darbo procesas, kiek daug dokumentinės medžiagos reikia surinkti ir perpiešti, kaip tekstas virsta piešiniu, trumpai pristatys skulptoriaus gyvenimo istoriją.)

4. Naunausią grafinį romaną „Mergaitė su šautuvu“ (su vaikais išsiaiškinsime kuo partizanai skiriasi nuo kareivių, už ką jie kovojo, kaip atrodo gyvenimas bunkeryje, kaip būdavo statomi bunkeriai, kokią medžiagą reikėjo surinkti piešiant šį komiksą, pristatys knygoje pasakojamą Magdės istoriją.)

Susitikimo metu bus galima bendrauti su iliustruotoja Lina Itagaki, užduoti klausimus ir sužinoti viską, kas domina apie jos darbo ypatumus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Paslauga skirta supažindinti mokinius su gatvės menu bei atlikti kūrybinį darbą, kuris būtų atliktas ant popieriaus lapo su aerografu. Aerografas yra priemonė, kuri veikia tuo pačiu principu kaip purškiami dažai. Mokiniai įgautų įgūdžių dirbti šia technika. Planuojamas rezultatas - didelio formato , meninę vertę turintis kūrinys, žinių apie gatvės meną pagilinimas.


Dzūkijos-Suvalkijos saugomų teritorijų direkcija

Šioje edukacijoje savo paslaptis atvers ant sūraus požeminio vandens kupolo išaugęs miestas. Išskirtiniai jo vandenys žinomi nuo viduramžių. XIX a. tapęs kurortu buvo patekęs į populiariausių Europos kurortų dešimtuką. Gal jau atspėjote, kad tai – Birštonas? Sūraus vandens savybių pažinimas domina ir vaikus, ir suaugusius. Edukacinio užsiėmimo metu turėsite galimybę pasitikrinti ir plėsti žinias apie vandenį: gėlą ir sūrų, požeminį, gydantį,.. Sūrių versmių kilmę padės suprasti interaktyvios schemos, tūriniai maketai, skaidrės su filmuota medžiaga, nuotraukomis, piešiniais). Praktinėje užsiėmimo dalyje pasiūlysime sudalyvauti „gurmanų konkurse“ ir tapti patyrusiais vandens žinovais. Taip pat moksleiviai sužinos apie neįprastą kūrybos būdą, kuriam reikia vandens, fizikos žinių ir šiuolaikinių technologijų. Laukiame visų, kuriems smalsu sužinoti, koks brangiausias Lietuvos turtas, kuo nuo seno garsėja Birštonas, kodėl šiose vietose požeminis vanduo sūrus?


Koks Juozas Gruodis buvo vaikystėje? Ką veikė? Kur gyveno? Kokius kūrinius sukūrė?
Atsakymus į šiuos klausimus gausite edukaciniame užsiėmime "Atspėk dainą", kuriame išsamiai supažindinsime su kompozitoriaus kūryba, pristatysime asmeninį gyvenimą, pomėgius, jo, kaip dirigento ir pedagogo veiklą. Išgirsite kompozitoriaus J. Gruodžio solinių ir chorinių dainų ištraukas, atliksite muzikines užduotis. Po užsiėmimo moksleiviai žinos pagrindinius J. Gruodžio asmenybės ir biografijos faktus, gebės įvardinti / atpažinti 1-3 kūrinius. Užsiėmimas tinkamas muzikinio ugdymo programos žinioms papildyti.
Užsiėmimo veiklos gali būti pritaikomos vaikams su intelekto sutrikimais. Apie tokį poreikį prašome informuoti užsakymo metu.


Simonas Daukantas – pirmasis Lietuvos istorikas, rašęs lietuviškai! Kviečiame 8–9 klasių mokinius susipažinti su istorine asmenybe ir grįžti atgal į XIX amžiaus Lietuvą – Daukanto gyvenamąjį laikotarpį. Edukacinio užsiėmimo metu mokiniai išklausys edukatorės pasakojimo apie Simono Daukanto gyvenimą, pamatys nuotraukas, susijusias su tam tikrais gyvenimo laikotarpiais ir kūryba, taip pat turės progą patyrinėti pirmojo „Būdas senovės lietuvių, kalnėnų ir žemaičių“ leidimo ištraukas. Antroje edukacijos dalyje mokiniai bus kviečiami susiskirstyti į tris komandas ir atlikti įdomias užduotis: spręsti kryžiažodžius, tyrinėti tarmiškus žodžius ir palyginti pirmojo leidimo tekstą su šiuolaikiniu.


Pabėgimo kambarys MISTINIS ČIURLIONIS - tai žaidimas, kurio metu komanda uždaroma kambaryje, pilname loginių užduočių bei galvosūkių ir pasitelkdama savo protą, atidumą bei išradingumą turi iš kambario ištrūkti per tam tikrą laiką. Pateksite į 19 amžiaus pabaigos atmosferą – metus kai gyveno ir kūrė garsusis kompozitorius, chorvedys ir dailininkas Mikalojus Konstantinas Čiurlionis. Kambarys tiesiog persmelktas muzikos ir dailės dvasia. Turėsite tik 60 minučių pabėgimui iš jo, kitaip liksite 19 amžiuje. Nors nesame tikri ar nenorėsite ten ir pasilikti, mat čia lyg muziejuje eksponuojami žymiausi menininko kūriniai, skamba jo sukurtos simfonijos.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Online spektaklis „Kiškių sukilimas“ (nuotolinė paslauga)

Monospektaklis „Kiškių sukilimas“ - tai sėkmingas režisieriaus ir dailininko Rimo Driežio pabandymas įpūsti tradicinio anglų balaganinio lėlių teatro vaidinimo „Pančas ir Džudė“ dvasios puikiai Kazio Binkio (1893-1942) poemai. O kad intriga patrauktų ir suaugusiųjų dėmesį - perkelti spektaklio veiksmą į prieškario Kauną: kiškiai įsiveržia į Kauno teatrą ir iš operos žvaigždės Kipro Petrausko reikalauja, kad šis liautųsi medžiojęs kiškius. Rezultatas - patriotinė Rimo Driežo dėlionė iš Kazio Binkio poemų ir eilėraščių, virtuoziškai vaidinama vienos aktorės, Lijanos Muštašvili, su galybe pirštininių lėlių.


"Žaidžiame „Ti Ta To“ edukacinis užsiėmimas – tai neužmirštama kelionė į garsų pasaulį, kuriame persipina gamtos ir žmogaus sukurta muzika. Užsiėmime, žiūrėdami animacinį filmuką, susipažinsite su senaisiais lietuvių liaudies instrumentais, taip pat išgirsite kaip gyvai skamba: būgnas, kanklės, skudučiai, kaulo ūžynė ir kt. Edukatorius papasakos apie instrumentus, jų gamybos būdus ir vietą tautiniame muzikavime. Vėliau mokinių lauks folklorinė viktorina ir galimybė patiems išbandyti tautinės muzikos instrumentus. Edukacinis užsiėmimas vyks pirmame pastato aukšte. Asmenys, turintys judėjimo negalią ar sėdintys neįgaliojo vežimėlyje, į patalpą gali lengvai patekti specialiu keltuvu (jei prireiktų tokios paslaugos, rekomenduojame atvykti 15-20 min. ankščiau nei prasideda edukacinis užsiėmimas). Animacinis filmas, pristatomas šiame užsiėmime, yra su vertimu į gestų kalbą, tačiau edukatorius gestų kalbos nemoka - klausos negalią turintiems lankytojams reikia atvykti su gestų kalbos vertėju (prieš užsiėmimą vertėjui išsiųsime užsiėmimo teksto santrauką ir raktinių žodžių sąrašą). Edukatorius turi patirties vesti užsiėmimus su regos negalia, raidos sutrikimų turinčiais žmonėmis. Edukatorius yra išklausęs „Bendravimo su žmonėmis turinčiais negalią, ypatumai“ mokymus, kuriuos organizavo Lietuvos žmonių su negalia asociacija. Prašome apie grupės poreikius informuoti užsakymo metu.


Komunikavimas be žodžių – piešimas kaip kalba

Piešimas – viena universaliausių kalbų, kurios pagalba žmonės išreiškia žodžiais neišsakomas mintis jau tūkstančius metų. Kodėl piešimas toks universalus? Kaip jis padeda tobulinti asmenybę, kūrybiškumą? Kaip moko atidžiau stebėti ir geriau suprasti mus supantį pasaulį? Kas yra vizuali poezija? Kodėl paveikslėlis gali būti iškalbingesnis už tūkstantį žodžių?  Visi klausimai bus atsakyti užsiėmimo metu.


Teatralizuotas šokio spektaklis - ekskursija „Riboženkliai – Kaunas“

Teatralizuotas šokio spektaklis - ekskursija „Riboženkliai - Kaunas “ Projekto siekis išsaugoti, populiarinti Kauno tarpukario architektūrą bei laikmetį, pristatyti vaikams ne tik istorinius faktus,
tačiau ir kitų meno rūšių elementus šokio, teatro, muzikos, vaizduojamojo meno. Nors Kauno tarpukario modernizmo architektūra yra vertinama ne tik Lietuvoje, bet ir užsienyje (2015 suteiktas Europos paveldo ženklas). Ekskursija prasidės nuo Kauno karo muz. sodelio ir tęsis link laisvės alėjos vidurio, pakeliui apimant reikšmingus arhitektūrinius objektus, svarbias vietas. Siekiant tinkamai atskleisti Kauno istorijos grožį šokiu, būtina ne tik skleisti apie jį informaciją, tačiau taip pat ir sudaryti tiesioginę
galimybę susipažinti inovatyviomis, pažangiomis ir patraukliomis formomis, technologijomis. Jų naudojimas projekte leis sudominti to laimečio istoriniu nematerialiuoju paveldu Kaune, iškiliomis mieste gyvenusiomis asmenybėmis kaip :A.Smetona, A. Valdemaras, Č. Sugihara, M. Avietėnaitė ir kt. bei įvykius,
nūdieną, tikromis gyvenimiškomis istorijomis, visuomenėje nuskambėjusiais įvykiais, laikmečio kultūra, stiliaus savitumą bei išskirtinumą. Pasitelkus įvairius režisūrinius, choreografinius, muz. sprendimus, dalyviai bus supažindinti su tarpukario Kauno aktualijomis ir pamatys, kaip šis miestas atrodo šiandien, patirs
jo kismą. Naujai atgimstantis projektas apjungs profesionalių menininkų ir jaunųjų šokėjų, moksleivių bendrystę, veiks ne tik kaip meninis reiškinys, bet ir kaip edukacija, tiek žiūrovams tiek jame dalyvaujančiam jaunimui. Projektas skatins tarpusavio ryšių stiprinimą, bendradarbiavimą, suteiks galimybe atrasti
savyje nepažintų kūrybinių klodų, visapusiškai gerins žmonių socialinį fukncionavimą.


Ši edukacija  skiriama 1-4kl. mokiniams.
Jos metu išmoksime patys praktiškai pasigaminti žvakes, susipažinsime su žvakės istorine raida iki šių dienų per žaidimą ir įdomias istorijas  ir pakalbėsime, kodėl žvakė buvo taip branginama mūsų protėviuose.
Antroje edukacijos dalyje ,  liedami palydėsime save kartu iki šių laikų, paliesdami ekologijos ir tvarumo temas bei žemės planetos išsaugojimo klausimą ir kaip tai siejasi bitėmis...

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacinis užsiėmimas "Šventaragio turas"
https://sventaragis.lndm.lt/

„Šventaragio turas“ skamba kiek senoviškai,
tačiau interaktyvi edukacija nustebins
technologijas pamėgusius lankytojus, nes ją
ves ne tik muziejaus edukatorius, bet ir navigacinė
programėlė, kurią galima atsidaryti savo
išmaniajame telefone. Atidžiai sekdami
programėlės nuorodomis, dalyviai galės
interaktyviai pažinti istorines paslaptis,
susijusias su šiais laikais jau dingusiomis
Vilniaus upių senvagėmis, XIII–XVIII a.
tekėjusiomis sostines širdyje. Ar galite
įsivaizduoti, kad minėtais amžiais Vilnelė
tekėjo tiesiai per Katedros aikštę, oi ją
ties dabartiniu viešbučiu „Kempinski“
įtekėdavo dar viena upė. Kviečiame
susipažinti su Vilniaus istorija ir paslaptingu
Šventaragio slėniu kitaip – vaizdžiai ir
interaktyviai.


Edukacinio kino kūrimas (1–4 kl. mokiniams ir 5–8 kl. mokiniams) (Išvažiuojamoji)

Vaikams patinka filmuoti, filmuotis o gal tiesiog norite sužinoti kaip gimsta filmai? Žavi įvairios šiuolaikinės medijos? 1-8
klasių mokinius kviečiame į Edukacinio kino dirbtuves! Kinas visada palieka savo pėdsakus, tad atsiminimui savo sukurtą
filmuką mokiniai gaus DOVANŲ! Kinas puiki asmenybės, kuri ieško savęs saviraiškos priemonė, nes kino dirbtuvėse
mokiniai gali atrasti, tai kas labiausiai patinka. Kiekvienas atėjęs pabando, filmuoti, vaidinti, kurti scenarijų ar patapti
režisieriumi. Pasitelkiant kiną kaip priemonę, ugdomi jaunimo meniniai gebėjimai, kritinis mąstymas, kūrybiškumas ir bendrosios kompetencijos. Taip pat siekiama skatinti bendrojo lavinimo pamokose integruoti mokiniams kino kūrimo meną kaip galimybę mokytis ir mokyti.  Vaidyba, bendravimas su įvairiais žmonėmis ir bendraminčiais, kūrybinė veikla, tai viskas ko reikia augti kūrybiškomis asmenybėms. Kinas leidžia mokiniams patiems peržiūrų metu pasidžiaugti savo sukurtais darbais, nes jiems
nebereikia lipti į sceną ir baimintis, kad pamirš tekstą, tad kino užsiėmimas siekia realizuoti moksleivių idėjas, leisti jiems atrasti save. Užsiėmimą veda Karolina Pakalkė, teatro ir kino edukologė, edukacinių kino programų kūrėja ir Kino stovyklų "Aš kino fanas" įkūrėja.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Spektaklyje kuriama simboliais grįsta herojaus linija. Pagrindinis veikėjas mūsų
pasaulyje tarsi ateivis iš kitos galaktikos, saugus jis jaučiasi tik savo kambaryje,
savo kosminiame erdvėlaivyje, kuriame užsiima mėgstama veikla: keliauja ir
tyrinėja skirtingas planetas ieškodamas savo (neuro)genties. Karolio kambaryjeerdvėlaivyje popieriaus teatro, fosforinių piešinių ir apšvietimo dėka gims vizuali
ir jautri herojaus kosminė ekspedicija. Veikėjo mama spektaklyje tarsi tarpininkė,
jungianti sūnaus galaktiką su įprastų žmonių planeta, desperatiškai bandanti padėti
sūnui prisitaikyti mūsų visuomenėje, tačiau ir jai pačiai kaip skrandžio opa pilve
netrunka įsitaisyti skirtingi tetų personažai, nuolat teisiantys dėl neva netinkamai
išauklėto vaiko


Vaizduotės lavinimo dirbtuvės „Išminkyk savo mintis“

Vaizduotės lavinimo dirbtuvėse galėsite išbandyti istorijų kūrėjo darbą. Literatūra, dailė, muzika, judesys – pabandysim sujungti viską. Kartu kursime naują fantastinį pasaulį. Apgyvendinsime jį keistais gyventojus. Sukelsime veikėjams problemų ir nuotykių grandinę. Paskui padėsime išgalvotiems personažams jas išspręsti. O gal tai net ne problemos, o naujos galimybės? Nuotaikingas dirbtuves veda vaikiškų knygų rašytojas, iliustruotojas ir edukatorius Paulius Juodišius. Išsamesnė informacija apie dirbtuves ir dirbtuvių video svetainėje - bumbam.weebly.com kūrybinių dirbtuvių puslapyje.


Trakų rajono savivaldybės viešoji biblioteka

Knygos yra kurtinos. Edukacija skirta 5, 6 klasių moksleiviams. Ją sudaro metodai: „minčių lietus“, individualus darbas, kūrybinis rašymas. Edukacija skirta ugdyti kūrybinius mokinių gebėjimus, auginti jaunuosius kūrėjus, vertinančius knygas, suprantančius jų vertę, gebančius iškelti netikėtas idėjas ir savitai jas išreikšti.
Edukacija „Mano pirmoji knyga“ įtrauks vaikus į turtingą knygų pasaulį. Su lektorės pagalba vyks diskusija ir jau perskaitytų knygų aptarimas, analizavimas, vaikai gilinsis į pomėgius ir polinkius, planuos kūrybinio proceso veiklas, patys jas vertins, keis, rašys ir brauks juodraščius, kol galiausiai parengs pirmąją knygą. Vaikai ugdys poreikį domėtis knygomis, teigiamai jas vertinti, sąmoningai skaityti, mokomi drąsiai reikšti ir teigiamai vertinti savo idėjas, jas sieti, plėtoti, rutuliuoti. Skatinami pasitikėti savimi, įžvelgti ir suvokti savo savitumą, savikritiškai vertinti savo darbą. Šios edukacijos metu yra lavinamas vaikų kūrybiškumas bei saviraiška.


Kūrybinių dirbtuvių ,,Dienos inkliuzas" metu dalyviai trumpai susipažins su svarbiausiais poetinės kūrybos principais ir apžiūrėję vieną iš muziejaus ekspozijų (archeologijos salę) sukurs poetinį tekstą, kur susies savo asmeninę patirtį su pasirinktu eksponatu. Užsiėmimo pabaigoje dalyviai dalinasi savo kūryba ir patirtais kultūriniais bei kūrybiniais įspūdžiais.


Susipažink su Lietuvos jūreivystės istorija ir Klaipėdos kraštu, konstruojant su LEGO

Edukacinis renginys praplės vaikų kultūrinį ir tautinį sąmoningumą kartu lavins vaiko įgūdžius: bendradarbiavimą, komunikaciją, kūrybingumą, kritinį mąstymą, problemų sprendimą. Edukacinio renginio metu su vaikais diskutuosime apie Lietuvos jūreivystės ir laivybos istoriają, Klaipėdos krašto kultūrinį bei tautinį paveldą. Dabartinės Lietuvos pakrantėse kadaise skleidėsi visapusė jūrinė kultūra - pirataujančių kuršių laivynas vertė drebėti Gotlando ir Švedijos gyventojus. Abiejų Tautų Respublikos laivai dalyvavo svarbiuose kariniuose jūros mūšiuose, pajūryje buvo išplitęs tarptautinis kontrabandininkų tinklas, kuris ne vieną dešimtmetį vienijo pirklius, pakrantės gyventojus ir jūreivius. Klaipėda XIX amžiuje turėjo apie 90 burlaivių. Tad galima įsivaizduoti, kad miesto pakrantėje virė intensyvus gyvenimas. Renginio metu su mokiniais konstruosime su LEGO burlaivius. Modelius konstruos pagal modelio planus, juos sukonstavus galės patobulinti iš savo kūrybos. Užbaigsime edukacinį renginį apibendrinimu. Mes tikime, kad vaikai mokosi geriausiai per veiklą, kuri skatina jų smalsumą ir kūrybiškumą.


Edukacinis užsiėmimas "Baisiai gražios Užgavėnių kaukės"

"Teatras kišenėje" kviečia kurti ir švęsti kartu. Edukaciniame užsiėmime "Baisiai gražios Užgavėnių kaukės" su moksleiviais prisimenamos ir aptariamos šios šventės tradicijos: personažai, žaidimai, dainos, šokiai, patiekalai. Edukacijos dalyviai iš filco, dirbtinio kailio gabalėlių ir siūlų pasigamina savo pasirinkto personažo kaukę. Tada vaikai kviečiami aktyviai įsijungti į teatralizuotą šventinį vyksmą, prisistatyti auditorijai, kartu dainuoti, žaisti tradicinius šios šventės žaidimus, pritaikyti smulkiosios tautosakos kūrinius, muzikuoti su buityje naudojamais daiktais. Šios kūrybinės edukacijos puikiai tinka ir priešmokyklinukams, ir pradinukams, ir penktokams. Užsiėmimas trunka dvi pamokas. Atsižvelgiant į amžiaus grupes, pagal poreikį daromos pertraukos. Edukacijos metu vaikai taip pat turi galimybę aktyviai pajudėti žaidžiant žaidimus, šokant, muzikuojant. Atsižvelgiama į specialiųjų poreikių vaikų galimybes, suteikiama pagalba gaminant kaukes, pristatant savo kūrinius auditorijai, įsijungiant į teatralizuotą šventinį veiksmą. Jeigu dirbama specialiųjų poreikių moksleivių klasėse, kiekvienas vaikas į veiklą gali įsilieti kiek jam norisi, stengiamasi švelniai ir sklandžiai kiekvieną įtraukti į kūrybinį procesą, pasidžiaugti rezultatu. Edukacinio užsiėmimo tikslas skatinti dalyvius saugoti ir puoselėti savo šalies tradicijas, suvokti, kaip smagu gyvai jas pritaikyti savo gyvenime. Gaminant pasirinktų personažų kaukes lavinama vaizduotė, kūrybiškumas, smulkioji motorika, estetinis suvokimas, kuriant teatralizuotą pasirodymą, plečiamas žodynas, supažindinama su Lėlių teatro galimybėmis.


Iki XX a. pirmos pusės ir valstietis, ir miestelėnas kasdien seikėjo ir svėrė grūdus, miltus, vilną, linus. Senieji saiko matai ir svarstyklės rodomi beveik kiekvienoje muziejaus sodyboje, tačiau tarp įvairių rakandų lankytojas juos sunkiai pastebi. Per edukacinį užsiėmimą bus parodyti senolių naudoti saikai, paaiškinta skirtingų saiko matų talpa, seikėjami grūdai, senovinėmis svarstyklėmis sveriami grūdai, vilna, linai ir patys lankytojai. Svorį jie sužinos jau nebenaudojamais matais, pvz., pūdais, svarais. PASTABA: pastatas, kuriame vedama edukacija, yra nešildomas, todėl programa vykdoma tik šiltojo sezono metu, t.y. gegužės-rugsėjo mėn.


Edukacijos metu norima moksleivius įtraukti į nuotaikingą, kūrybingą meno pažinimo kelionę, kuriant drauge sužinoti daug naudingos informacijos apie architektūra, jos stilius, gilinti patirtis iš kūrėjų pozicijos. Kyla klausimas kodėl taip smalsu pasižiūrėti pro kaimynų namų rakto skylutę? Ogi todėl, kad visada atrodo, kad pas juos namuose ne tik žolė žalesnė, bet ir slepiami lobiai, paslaptys bei intriguojantys pomėgiai, apie kuriuos niekas negali sužinoti. Edukacinė programa „Apversto namo nepaprastieji lobiai”- tai komandinės, kūrybinės užduotys, lavinančios ne tik pastabumą, bet ir gebėjimą susitelkti ties užduotimis, tikrinančiomis ne tik architektūrines žinias, bet reikalaujančiomis matematikos, geografijos ir literatūros elementų. Edukacijos metu suteikiama beribė laisvė perteikti fantaziją realioje erdvėje, pasitelkiant šiuolaikiškiausias išraiškos priemones.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Renesansas – menas, mokslas ir humanizmas (Išvažiuojamoji)

Renesanso epocha pasižymėjo Europoje iki tol neregėtu minties ir kultūros formų išlaisvinimu, filosofinių tendencijų įvairove ir žmogaus minties bei jo kūrybinių galių išaukštinimu. Šio užsiėmimo metu moksleiviai susipažins su Renesanso epochos ypatumais ir jos kultūriniais idealais. Humanizmas, antikinės graikų ir romėnų kultūros atgimimas, reformacija, Gutenbergo presas, geografiniai atradimai ir visuomeninio gyvenimo formų tobulėjimas pakeitė Europos veidą. Moksleiviai susipažins su ryškiausiomis Renesanso epochos asmenybėmis bei genialiais kūrėjais menininkais ir jų darbais. Diskusijoje aptars, analizuos ir interpretuos renesanso epochos meno kūrinius: tapybos, architektūros, skulptūros pavyzdžius. Renesanso epochoje labiau nei bet kada mene karaliavo matematika ir geometrija. Matematikos naudojimas iš esmės transformavo meną. Užsiėmimo metu moksleiviai sužinos kaip renesanso menininkai matematikos dėka išmoko plokščiame paviršiuje sukurti trimatę erdvę ir formų iliuziją.  Atliekant praktines užduotis moksleiviai susipažins su linijine perspektyva, panoramine, sferine ir oro perspektyva. Moksleiviai sužinos, kaip dailininkai sutrumpindami žmogaus galūnes arba objektus išgaudavo perspektyvos pojūtį. Užsiėmimo pabaigoje paskatinsime moksleivius reflektuoti pareiškiant savo nuomonę apie aptariamą epochą, jos meno kūrinius bei meno poveikį apskritai.


(Ne)pastebėtos skulptūros senamiestyje, kurios kalba?!
Kviečiame prakalbinti Vilniaus skulptūras ir sužinoti:
-	Ką Gediminas pažadėjo čia atvykusiems amatininkams ir pirkliams?
-	Iš ko padaryta „Krantinės arka“?
-	Kuo nori pasidalinti ypatinga prieš sienas nusiteikusi „Literatų siena“?
-	Ko labiausiai tikisi Undinė sėdinti Vilnios krantinės nišoje?
-	Koks projektas buvo brangiausias pačiam klasicizmo kūrėjui Laurynui Gucevičiui?
-	Ieškosim kur pasislėpusios K. Donelaičio, žibintininko, Elektros ar Barbora Radvilaitės skulptūros.
-	Kad Vilnius visais laikais buvo daugiatautis miestas mums patvirtins rašytojas A. Mickevičius, gydytojas C. Šabadas, rašytojas T. Ševčenka ir kiti.

Tad susitikime ir išgirskime ką mums turi papasakoti Vilniaus skulptūros!

Moksleiviai pagal duotas nuorodas patys ieškos kalbančių skulptūrų ir atliks interaktyvias užduotis. Jaunesnių klasių moksleiviai (1- 6 kl.) ekskursijos su gide metu, o vyresnių klasių moksleiviai (7-12 kl.) savarankiškai orientacinio žaidimo metu.
Užduotys, kalbėjimo stilius ir konkretus maršrutas pritaikytas atsižvelgiant į moksleivių amžių ir patirtį.
Vyresnių klasių moksleiviams reikalinga turėti pakrautus išmanius telefonus su internetu (užtenka vieno telefono 4-6 asmenų grupei).


Edukacinė mitologinė programa „Prisijaukink Baubą“

Rokiškio rajono savivaldybės Juozo Keliuočio viešoji biblioteka

Programa skirta jaunesnio ir vidutinio mokyklinio amžiaus vaikams bei suaugusiems, savo veikla susijusiems su vaikų auklėjimu, ugdymu bei mokymu. Ji patrauklia forma supažindina su lietuvių mitologijos personažais, ieško sąsajų su kitų tautų folkloru. Susipažinę su programos edukacine medžiaga, dalyviai patys išbando savo jėgas kūrybiniame procese: turi galimybę savo rankomis pasigaminti iš vilnos veltą darbelį. Kūrybinis užsiėmimas lavina vaikų mąstymą, vaizduotę, gebėjimus. Dalyviai išgirsta pasakojimą apie būtybę, sutinkamą tautosakoje, pasakose, rašytojų kūryboje nuo seniausių laikų iki mūsų dienų - Baubą. Baubas - lietuvių vaikų mitologijos personažas, kuriuo senovėje gąsdindavo vaikus. Bet, kad baubas gali būti visai nebaisus, ir, kad  baimę galima nugalėti,  įsitikiname, kiekvienas pagaminę Baubuką savo rankomis ir  sušildę jį savo delnuose. Prisijaukinę Baubą, tampame visi šiek tiek geresni ir dėmesingesni vienas kitam. Naujasis draugas Baubukas „parkeliauja“ į kiekvieno dalyvio namus. Programa skirta sudominti lietuvių mitologija, tautosaka ir literatūra, skatinti vaikus skaityti lietuvių liaudies
pasakas, per šį tautosakos žanrą formuojant augančio žmogaus asmenybę, ugdant norą pažinti. Tuo pačiu padėti vaikams įvardyti ir nugalėti savo baimes, skatinti tikėjimą laiminga bet kokios nerimą keliančios situacijos baigtimi, pasitikėti savo jėgomis, mokyti pagarbos, geranoriškumo ir pagalbos vienas kitam.


Lietuvos nacionalinė Martyno Mažvydo biblioteka

Kinas ir literatūra – neatskiriamos, dažnai viena kitą papildančios meno šakos. Nuotolinės edukacijos „Kinas ir knygas“ esmė supažindinti programos dalyvius su kino ir literatūros tarpusavio sąsajomis, atskleisti ekranizuotų knygų ypatybes, bei atlikti praktines užduotis. Nuotolinėje edukacijoje bus analizuojami teksto ir vaizdo kūriniai: Kazio Borutos „Baltaragio malūnas“ ir ištraukos iš režisieriaus Arūno Žebriūno vaidybinio filmo „Velnio nuotaka“ (1973 m.), Jurgos Ivanauskaitės romanas „Miegančių drugelių tvirtovė“ ir režisierės Janinos Lapinskaitės vaidybinis filmas „Miegančių drugelių tvirtovė“ (2012 m.). Analizuojamas filmas apie dailininką ir kompozitorių Mikalojų Konstantiną Čiurlionį „Laiškai Sofijai“ (režisierius Robert Mullan, 2013 m.), atliekama praktinė kūrybinė užduotis. Edukacija tiesiogiai papildo lietuvių literatūros pamokas pagal Bendrąsias programas. Parinkti analizės pavyzdžiai pagal mokykloms rekomenduojamą literatūros sąrašą kurį sudarė Tarptautinės vaikų ir jaunimo literatūros asociacijos (IBBY) Lietuvos skyriaus kartu su Lietuvos nacionalinės Martyno Mažvydo biblioteka. Analizuojama kino ir literatūros raiška pagal Gustavą Freitagą (Gustav Freytag). Moksleiviai taip pat susipažins su bibliotekos teikiamomis paslaugomis, susijusiomis su kino ir audiovizualinio meno sklaida.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


"Kačių gentis" V.Kavaliauskienės katinų muziejuje.

Mokiniai susipažins su V.Kavaliauskienės katinų muziejuje esančiais eksponatais, sužinos įvairių istorijų, įdomybių  apie katinus. Skirtos užduotys leis pažinti ir surasti įvairius personažus, kuriuos mokinai jau žino: Batuotąjį katiną, Garfildą, Egipto kates, Maneki Neko ir kt. Jie patys galės pasakoti jau žinomas istorijas, įdomybes. Bus pateikiamos įdomybės apie katinų gyvenimą, kūno sandarą, įpročius, ,,kalbą" ir pan. Susipažinsime su muziejuje gyvenančiais katinais, pamaitinsime juos, paglostysime, aptarsime jų charakterio savybes. Tada atliksime kūrybines užduotis: kiekvienas mokinys taps ,,Kačių genties" nariu. Reikės pasiskirstyti rolėmis. Mokiniai išsitrauks lapus, kuriuose bus aprašyti ir pavaizduoti katinai: genties vadas, medžiotojas, paukščių užkalbėtojas, žvejys, bastūnas, šoklys ir t.t. Visi gaus atskirą personažo vaidmenį, turės pasistengti jį perteikti. Bus pateikti tų atstovų grafikos darbai, kuriuos reikės nuspalvinti įvairiomis spalvomis. Taip kiekvienas pabaigs ir sukurs meno kūrinį, kurį parsineš namo.


Ar gerai susipažinau su Baublių muziejumi? Orienatcinės žaidynės.

„Ar gerai susipažinau su Baublių muziejumi? Orientacinės žaidynės“ – šio edukacinio užsiėmimo metu mokiniai susipažins su pirmojo Lietuvos muziejaus istorija. Kartu su gidu apžiūrės senuosius ąžuolus Baublius, sužinos jų kilmę ir atsiradimo faktus. Bus sprendžiamas edukacinis žaidimas muziejaus interaktyviame monitoriuje. Ekskursijos metu bus pristatyti visi objektai esantys muziejuje, o kad mokiniai viską įsidėmėtų kur kas geriau, ekskursijos pabaigoje vyks orientacinės žaidynės po muziejaus teritoriją. Jų metu mokiniai spręs kryžiažodį ir ieškos nuorodų aplink muziejaus objektus, kurios veda prie tolimesnio atsakymo. Pabaigoje apdovanojimai ir sveikinimai.


Medinis knygos skirtukas su baltų simboliais (IŠVAŽIUOJAMOJI)

Edukacinio užsiėmimo metu: 1. Supažindinti moksleivius su knygų skaitymo kultūra ir taisyklėmis. 2. Pristatyti knygos skirtuko atsiradimo istoriją ir jo vystymosi raidą nuo Senovės Egipto civilizacijos iki šių dienų pasitelkiant vizualinę medžiagą (pateiktys). 3. Supažindinti su knygos skirtukų pavyzdžiais inicijuojant diskusiją, kurios metu moksleiviai interpretuos, lygins pateiktus skirtingų istorinių laikotarpių, medžiagų, formų, atlikimo technikų skirtukus („minčių lietaus“ metodas). 4. Pasitelkiant video medžiagą (filmo ištrauką „Baltų raštai ir jų reikšmės“), išanalizuoti baltiškų simbolių reikšmes. 5. Pateikti dalomąją medžiagą su baltiškų simbolių pavyzdžiais ir jų komponavimo schemomis, kuri padės kiekvienam programos dalyviui atsirinkti ir savaip interpretuoti patikusius simbolius. 6. Išlaisvinti kūrybiškumą per praktiką - iš baltiškų simbolių sukurtus individualius raštus pasitelkiant dailės priemones piešti ant medinio knygos skirtuko ruošinio. 7. Atliekant refleksiją, apžvelgti moksleivių asmeninę patirtį, įgytą užsiėmimo metu. Knygos skirtukas, pagamintas iš tvarios medžiagos – medienos ir pačių moksleivių dekoruotas bei parsineštas į namus, galės būti naudojamas kaip pagalbinė knygų skaitymo priemonė daugelį metų.


Pinhole - lėtosios fotografijos kūrybinės dirbtuvės

Vilniaus apskrities Adomo Mickevičiaus viešoji biblioteka

Kviečiame išbandyti neįprastą „Pinhole“ fotografavimo būdą ir prisiliesti prie magiško analoginės fotografijos pasaulio. Edukacijos metu iš paprasčiausių buityje naudojamų daiktų patys pasigaminsime „fotografuojančią dėžutę“ ir trumpam tapsime miesto fotografais, vėliau patys išryškindami nuotraukas tamsiame kambaryje ant šviesai jautraus popieriaus. Šios edukacijos dalyviai susipažins su analoginės fotografijos istorija, sukurs meniškas nuotraukas, patys atlikdami kiekvieną „Pinhole“ fotografijos etapą. „Pinhole“ fotografija remiasi senovėje atrastu „Camera obscura“ optiniu reiškiniu, kuomet pro mažą skylutę sukoncentruota šviesa sukuria apverstą objekto atvaizdą. Edukacijos dalyviai pamato sąsają tarp šiuolaikinės fotografijos medijos ir jos pradmenų, jų akivaizdoje vykstantys fotografiniai procesai iliustruoja chemijos ir fizikos pamokų medžiagą. Užsiėmimo metu skatinamas mokinių kūrybingumas, taip pat tvarus antrinis daiktų panaudojimas, kadangi fotoaparatu gali virsti net ir panaudota kavos skardinė ar kartoninė dėžutė.


Raseinių Marcelijaus Martinaičio viešoji biblioteka

Užsiėmimas paremtas noru kūrybiškai populiarinti gimtojo krašto istorijos išteklius, iškilių kraštiečių asmenybes. Edukacinio užsiėmimo metu supažindinsime moksleivius su bibliotekoje įrengtu poeto Marcelijaus  Martinaičio memorialiniu kambariu. Supažindinsime su pagrindiniu poeto kūrybos humoristiniu personažu – Kukučiu, kurio kilmė atrandama žemaičių tautosakoje. Panaudojant 3 interaktyvias dėliones su kukučio atvaizdo interpretacijomis ugdysime vaikų loginį ir kritinį mąstymą, aiškinsimės kaip jie suvokia kukučio fenomeną. Pasitelkus trumpų istorijų kūrimo dirbtuvėles „Kukučio nutikimai“ kūrybiškai pažvelgsime į poeto Marcelijaus Martinaičio poezijos mitologinius ir tautosakinius motyvus bei personažus. Panaudodami pateiktas priemones, poeto lyrinių tekstų ištraukas, mitologinius ir tautosakinius motyvus bei personažus juos interpretuosime ir kursime naujas istorijas.
Kultūrinės veiklos metu bus ugdomi socialiniai įgūdžiai: gebėjimas dirbti individualiai bei komandoje, bendrauti ir bendradarbiauti, patiriamos teigiamos emocijos leis plėtoti mokymosi mokytis kompetenciją, suteikiant naujų žinių ir įgyjant naujų patirčių. Veikla leis atpažinti ir susieti naujai įgytas patirtis su turimomis formaliojo ugdymo žiniomis ir įgūdžiais.
Per veiklą bus ugdomas ir puoselėjamas mokinio vidinis pasaulis, lavinami meninės raiškos gebėjimai ir vaizduotė, puoselėjamas estetinis suvokimas. Dalyvavimas veikloje leis patirti kūrybinį eksperimentą, nes bus išmėginamos įvairios raiškos ir komunikavimo formos.
Veikla bus įgyvendinama Raseinių Marcelijaus Martinaičio viešosios bibliotekos Informacinių paslaugų ir vaikų literatūros skyriuje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Skaitmeninė kompetencija


Garso įrašymo ir atkūrimo istorija Gramofonų muziejuje

Suteikti moksleiviams žinių apie muzikinės technikos raidą, supažindinti su įvairių rūšių istoriniais originaliais garso įrašymo ir atkūrimo aparatais, pirmosiomis lietuviškomis plokštelėmis ir kitais garso įrašymo būdais. Edukacijos dalyviai turės galimybę patys pabandyti užvesti gramofoną ir kitus mechaninės muzikos aparatus.


Edukacinis koncertas „Senieji instrumentai“ (5-8 kl.)

Kompozitoriaus multiinstrumentalisto Sauliaus Petreikio edukacinis koncertas „Senieji instrumentai“ – tai gyva ir nuoširdi pažintis su unikaliu Lietuvos bei užsienio šalių muzikinį paveldu, turtinga instrumentine baze bei spalvingu jos skambesiu. Mūsų muzika Pasaulyje išsiskiria savitu atlikimu, kompozicijomis ir kūriniais, žavinčiais Pasaulio ("world") muzikos mylėtojus. Koncertuose S. Petreikis rengia teatralizuotus muzikinius pasirodymus, kuriuose apjungia interaktyvius pasakojimus, tradicinį muzikos skambesį ir šiuolaikines improvizacijas, bei pristato šiuolaikinę senųjų Lietuvos bei užsienio šalių instrumentų istoriją. Jaunieji klausytojai juose gali gyvai pamatyti ir išgirsti daugiau nei 30 instrumentų unikalia kolekciją, kurią kompozitorius kaupia visą savo gyvenimą.


Lazeriai, eksperimentai ir sprogimai - spektaklis "Eureka! PLIUS"

Eureka efektas – tai staigus ir netikėtas problemos sprendimo suvokimas. Ar nebūtų įdomu pamatyti tą momentą, kai praeityje gyvenę mokslininkai patyrė savo EUREKĄ? Nusikelkime laiku kartu su linksmaisiais mūsų aktoriais, kurie įkūnys tokius mokslininkus, kaip pirmajį žmonijos astronautą Wan Hu ar sieros rūgšties išradėją ir alchemijos tėvą Džabirą Ibn Hajaną ir kartu patirkime atradimo džiaugsmą. Lazeriai, eksperimentai ir sprogimai pavers šią kelionę neužmirštamu nuotykiu. Įvairūs eksperimentai bus perteikiami ne tik teoriškai, bet ir praktiškai – sprogimai, ugnies kamuoliai ir garų geizeriai privers kiekvieną aikčioti iš nuostabos ir ilgam pasiliks atminty. Forumo teatro principu pastatytas spektaklis leis žiūrovams patiems iškelti problemas, pasiūlyti sprendimo būdus ir taip nulemti pasirodymo eigą. Viso renginio metu mokiniai bus kviečiami aktyviai dalyvauti diskusijose su vedėjais, įsitrauks į pasirodymą savo idėjomis ir pasiūlymais. RGB projekcinio lazerio filmukai padės lengviau suprasti eksperimentuose vykstančius procesus ir sukurs magišką atmosferą. Pagrindinis renginio tikslas - skatinti vaikų kultūrinį sąmoningumą per kūrybiškumo ir kritinio mąstymo ugdymą. Taip pat populiarinti mokslą parodant nuostabiąją jo pusę. Renginio metu mokiniai pagilins istorijos, fizikos ir chemijos žinias, - o svarbiausia – labai linksmai praleis laiką! "Eureka! PLIUS - tai dar daugiau eksperimentų, dar daugiau efektų ir dar daugiau emocijų!


„Tikros pasakos“ – tai spektaklis tiems, kurie bent sykį pagalvojo, kad tikras pasaulis ir pasakos neturi nieko bendro, tiems, kurie kartais abejoja, ar svajonėms lemta išsipildyti, ir tiems, kurių svajonės tokios didelės, kad net patys jų išsigąsta. Spektaklis kviečia į gimtadienį, pilną žaidimų ir pasakų, tačiau ne tų, kuriose princesės laukia princo ar undinėlės praranda balsą. Tai pasakos apie tikrus žmones ir istorijas, kurios tikrai įvyko. Apie stipriausias Karibų jūros pirates, garsiausias pasaulio mokslininkes ir apie tai, kaip tapti tuo, kuo svajoji. Spektaklis skatina siekti savo svajonių ir nepasiduoti.


Jei prabiltų Klaipėdos senamiesčio skulptūros (o jų ten tiek daug!), išgirstume įdomių, netikėtų, paslaptingų, linksmų, liūdnų istorijų ir pasakojimų net iš Rytprūsių legendų knygos!
Gidas, skulptūrų herojų lūpomis  papasakos netikėčiausius nutikimus, kuriuos mena akmeniniai senamiesčio veikėjai. Sudarysime skulptūrų žemėlapį, eisime skulptūrų taku, visi kartu ieškosime meno kūrinių, o juos radę, įdėmiai apžiūrėsime, stengsimės įžvelgti net mažiausias skulptūros detales, nes ekskursijos pabaigoje pastabiausieji, teisingai atsakę į gido klausimus, bus apdovanoti.
O jei pastebėsime, jog kažkuri skulptūra dar neturi legendos – sukursime ją patys ateities kartoms!


A. Baranausko ir A. Vienuolio-Žukausko memorialinis muziejus

Edukacinis užsiėmimas „Bitelė ratuota“ skirtas 5-8 klasių mokiniams. Šio užsiėmimo tikslas – supažindinti su bitininkystės ir žvakių liejimo tradicija Lietuvoje. Arklio muziejuje aukštaitiškoje sodyboje vykdomame užsiėmime edukatorė pristato XIX a. valstiečio buitį ir namų aplinką. Mokiniai sužino apie bičių šeimos gyvenimą, avilyje bičių gaminamus produktus, aptaria žmonių ir bičių gyvenimo bendruomenėje panašumus ir skirtumus, kalbasi apie įvairių produktų savybes ir panaudojimą. Primenamas tautosakos lobynas - pasakos, patarlės, mįslės, daugiau gilinamasi į bitininkystės Lietuvoje istoriją, tradicijas. Pagal asmeninę patirtį, turimas žinias, mokiniai supažindinami su senaisiais namų apšvietimo būdais, pastarieji lyginami su dabartiniais. Aptariama žvakių atsiradimo istorija, jų panaudojimas įvairiose bendruomenės ir šeimos šventėse ir apeigose, gilinamasi į simbolinę, ritualinę žvakės ir šviesos reikšmę. Pasakojama apie Lietuvos kaimuose naudotus žvakių gamybos būdus. Aptariamos žvakių gamybos priemonės, medžiagos ir jo savybės. Pristatomi įrankiai ir priemonės: siūlai, ratas, vaškas, puodukas. Paruošiamas ratas, kaitinamas vaškas, atliekami bandomieji ir pavyzdiniai liejimai, gryčią pripildo sodrus vaško ir medaus aromatas. Išbandžius, kiekvienas lieja savo žvakę. Atliekant praktines užduotis, skiriamas didesnis individualus dėmesys, patariama kaip geriau laikyti liejimo indą, kaip pilti vašką. Dirbama kruopščiai, atsakingai ir atidžiai. Kiekvienam suteikiama galimybė lieti vašką po keletą kartų, kol visi išlieja po vieną žvakę. Baigus darbą vyksta užsiėmimo ir įgytų žinių aptarimas, atsakoma į mokinių klausimus. Stengiamasi išsiaiškinti kas dalyviams buvo neaišku. Kalbamės apie žvakių pritaikymą šiais laikais. Įtvirtiname įgytas žinias. Galimas integruotas technologijų-lietuvių kalbos-istorijos-etninės kultūros edukacinis užsiėmimas.


Keramikos menas - viena iš seniausių dailės rūšių. Keramikoje atsispindi kultūriniai ir laikmačių skirtumai. Šioje edukacijoje susipažinsime su keramikos meno rūšimi ir jos dekoravimo ypatumais. Praktinėje edukacijos dalyje mokiniai dekoruos puodelį ir jį parsineš namo!


Kelmės rajono savivaldybės Žemaitės viešoji biblioteka

Edukacija „Modernusis skulptorius“ – galimybė pažinti skulptūros meną, Kelmės miesto akmenines skulptūras ir išbandyti šį amatą kitaip! Po trumpos įžangos apie skulptūros istoriją, Kelmės miesto tradiciją mokiniai turės galimybę patys tapti skulptoriais. Tai yra tarsi žaidimas, kai naudojant programinę įrangą išbandoma seniausia trimačio meno rūšis – skulptūra. Virtualioje lipdymo programoje pateikiamas molio masės rutulys, kurį, naudojant įvairias programos funkcijas, galima išgaubti, įspausti, ištempti – galimybės yra neribotos, todėl rezultatas priklauso nuo mokinio kūrybingumo ir fantazijos. Kiekvienas edukacijos dalyvis išvys savo darbo rezultatą gyvai – visų „skulptorių“ kūriniai bus atsispausdinti 3D spausdintuvu ir perduoti jų kūrėjams.


Ar žinai, kas yra „kiškio polka“? O koks yra „kiškio miegas“? O ką reiškia „ne zuikio išspirtas iš kelmo“? Kada „kiškiams akys sprogsta“? O kada sakoma, „giria kaip zuikis pelėdos nagų švelnumą“ arba „ne tavo kiškis, ne tu ir kiškis“? Virtualus ir interaktyvus edukacinis užsiėmimas „Kiškio miegas“, pasitelkus į pagalbą šiuolaikines technologijas, skatins nuotaikingai pažinti smulkiosios tautosakos kūrinius. Žaidimas pritaikytas pradinių klasių mokiniams, kuriems svarbu turtinti gimtąją kalbą, atrandant šmaikščius, šelmiškus posakius, patarles ir priežodžius, kuriuos linksma pritaikyti kasdienėje kalboje. Naudotis šiuolaikinėmis technologijomis sukurtu virtualiu žaidimu vaikams labai smagu, nes dalyviai gali ne tik pažinti, patirti, išmokti, bet ir varžytis. Laimėtojai bus apdovanoti prizais, o mokytojų laukia staigmena.


Roadgames yra nuotykių žaidimas, kurio metu galėsite praleisti laiką lauke, aktyviai judant ir mokantis naujų dalykų apie aplinką bei jos kultūrinę bei istorinę vertę. Tai sujungs pramogą su iššūkiais ir mokymosi procesu. Edukacijos metu dalyviai yra skatinami pažinti miesto įdomiausias ir paslaptingiausias vietas, lavinti jų vaizduotę, protinius gebėjimus, vikrumą ir dėmesingumą detalėms per nuotykių ir orientacinį žaidimą.


Animacijos istorija: Kokios vertybės slepiasi po paveikslėliais?

Kaip atsirado animaciniai filmukai, kokias problemas jie sprendė ir kiek skirtingų paveikslėlių reikia, kad personažas pakeltų ranką? Į visus šiuos klausimus atsakysime įtraukiančioje ir inovatyvioje edukacijoje, kurioje nagrinėsime animacinių filmukų atsiradimo paslaptis ir gilinsimės į juose vaizduojamas globalias lygybės, tolerancijos ir kitas problemas. Kartu su vaikais mokysimės atpažinti filmukuose vaizduojamas situacijas ir palyginti jas su asmenine vaikų patirtimi. Antrojoje edukacijos dalyje, pasitelkę tarpdalykinį STEAM ugdymą, konstruosime 3D akinius ir stebėdami trimačio vaizdo paslaptis, atskleisime tolerantišką ir empatišką bendravimą. Išmoksime susikurti 3D paveikslėlį ir stebėsime kaip jis atgyja


Mitinių būtybių slėptuvės. Literatūrinė edukacija su Kotryna Zyle

Ar šiuolaikiniame pasaulyje vis dar galima sutikti mitinių būtybių? Ar lietuviški papročiai gali „vežti“ ir XXI a. žmogų? Rašytojos ir iliustruotojos Kotrynos Zylės vedamos edukacijos supažindina moksleivius su lietuvių mitologija, papročiais, kviečia netikėtu kampu pažvelgti į tautosaką, išradingai aktualizuojamą autorės literatūros kūriniuose. 1–3 klasėms skirti užsiėmimai remiasi „Didžiąja būtybių knyga“ (Gražiausia metų knyga vaikams, 2016). 4–6 klasių moksleiviai dalyvauja smagiai šiurpiame protmūšyje pagal „Sielą sumuštinių dėžutėje“ (Metų knyga paaugliams, 2021), 7–10 klasės kviečiamos į kelionę po romano „Sukeistas“ (Nominuota metų knygos rinkimuose, 2019) kūrybos užkulisius. Su vyresnėliais diskutuojama, ką tautosaka mums atskleidžia apie praeities visuomenės baimes ir įpročius; mažieji sužino, kokias sritis globojo lietuvių deivės ir dievai, kodėl tuo buvo tikima. Skaidrėse rodomas knygos iliustracijų gimimo procesas, išduodamos autorės „slaptos žinutės“. Moksleiviai supažindinami su rašytojos, iliustruotojos, grafikos dizainerės profesijomis. Kotrynos Zylės susitikimuose gausu dialogo tarp autorės ir klausytojų, kuris mezgamas atsižvelgiant į dalyvių amžių ir patirtis. Kartu su vaikais į etnokultūrą pažvelgiama naujai, sudominant, atrandant jos svarbą ir vietą dabartiniame pasaulyje.


Edukacija "Saulės sistemos paslaptys, iššūkiai, pasiekimai. Edukaciniai žaidimai" skirta 3-6 klasių mokiniams susipažinti su Saulės sistemoje esančiais objektais. Pasitelkiant edukacinėje erdvėje esančius žaidimus, vaizdines priemones, dalyviams bus pristatomos Saulės sistemos planetos, kosmose laukiantys iššūkiai, kosmoso naujienos, lietuvių indėlis į su kosmosu susijusią veiklą, aptariamos kosmoso šiukšlinimo aktualijos ir problemos sprendimo būdai.


Namų gamybos muilas – natūraliausias produktas, nes patys edukacijos dalyviai kontroliuoja jo sudėtį bei kvapą. Edukacija leis patirti aromatų pasaulį, pasinerti į gyvosios istorijos pažinimą, išlaisvinti ir lavinti savo originalias idėjas, pažinti savo krašto/regionų muilo gamybos tradicijas, papročius. Moksleiviai galės patys pasirinkti muilo kvapą, dydį, formą, stilių ar bandyt atkurti muilo archajiškumą savo darbelyje. Užsiėmimo metu pažintis su tradicinėmis senolių žolelėmis įliejant į muilą leis geriau mokiniams pažinti savo protėvių augalų kultūrą. Edukacijos metu taip pat bus atsižvelgiama į asmens higieną, mokoma kaip taisyklingai nusiplauti rankas. Žaidimo pagalba, bus demonstruojamos muilo panaudojimo galimybės, gaminant ir pučiant muilo burbulus.


Radvilų rūmai kviečia pasisvečiuoti: kartu ieškosime kur praėjo Jonušas Radvila ir kokie veikėjai šiandien žvelgia į mus nuo sienų. Kelionė laiku leis įvertinti pokyčius ir patiems nuspręsti – ar rūmai miega kaip bakchantė iš Ludovico Lipparini XIX a. paveikslo, ar atgimsta smalsių lankytojų dėka? Kūrybinės užduoties metu kiekvienas pateiks savo architektūrinę rūmų viziją.


Tai edukacinis užsiėmimas apie herojišką žmogaus teisių ir laisvių gynimą, apie politinio ir socialinio teisingumo siekį, apie didžius, bet kuklius asmenis ir jų veiklas, prilygstančias nuotykių romanų ar veiksmo filmų siužetams. Čia skleidžiasi nemaža sovietų okupacinio režimo istorijos Lietuvoje dalis ir pristatomi neginkluotojo pasipriešinimo dalyviai – antisovietinio pogrindinio leidinio „Lietuvos Katalikų Bažnyčios kronika“ kūrėjai, leidėjai ir platintojai, – kurie visomis išgalėmis kovojo prieš totalitarinio blogio apraiškas ir siekė atkurti Lietuvos laisvę. Jie – dabarties kartoms bylojantis pavyzdys, ugdantis sąmoningą ir socialiai atsakingą, pilietišką asmenybę.


“Edukacija ,,Taikos strėlė” - tai akiratį praplečiantis ir interaktyvus užsiėmimas. Jo dalyviai gyvai supažindinami su archajiškais indėnų ginklais, jų istorija, naudojimo, pritaikymo principais ir filosofija. Programos dalyviai išbandys savo rankos tvirtumą, akies taiklumą, pasitikėjimą ir drąsą šaudymo iš lanko turnyruose. PO šios treniruotės laukia azartiškas ir uždegantis lankų mūšis. Jis organizuojamas lauke, specialiai pritaikytoje saugioje aikštelėje. Tai komandinis, energingas žaidimas, kuriame šaudoma į priešininkus specialiomis strėlėmis su paminkštintais antgaliais. Kiekvienas žaidėjas dėvi apsaugines veido kaukes, kurios pilnai apsaugo žaidimo metu. Mūšio puolimo ir gynybos strategiją ir taktiką turi sugalvoti patys mokiniai, pasitelkdami įgytas indėnų karybos teorines žinias, savo intuiciją, kūrybiškumą, drąsą ir lyderystės gebėjimus. Po mūšio edukacijos dalyviai vaišinasi arbata ir pasidalija savo įspūdžiais, įgyta patirtimi.


Tradicinių amatų  edukacinis užsiėmimas „Muilo gaminimas“

Edukacijos dalyviai susipažins su muilo gamybos istorija, senoviniais gamybos būdais ir pasigamins muilą šaltuoju būdu pagal XIX a. vidurio technologiją.


Grožio paslaptys pagal Kiprą Petrauską (9-12 kl. išvažiuojamoji Lietuvoje, išskyrus Kauno m. ir Kauno raj.)

Tarpukario reklama skelbia: „Dėl to, kad Tavo veido oda pametė pirmykštę spalvą – neverta ašaroti. Nevilkindama įsigyk tualetinį Beraro „Kipro Petrausko“ muilą ir vėl turėsi švelnią sveiką odą.“ Tarpukario Lietuvoje grožis buvo puoselėjamas K. Petrausko vardiniu muilu. Kviečiame pasigaminti šio muilo repliką su dėžute. Gamindami kvapnų muilą, susipažinsite su Kipro Petrausko asmenybe, jo kūrybine veikla ir pomėgiais, išgirsite, kokiomis aplinkybėmis atsirado ir išpopuliarėjo Kipro Petrausko vardinis muilas. Taip pat apžvelgsime tarpukario reklamą ir to meto grožio idealus bei apsilankysime autentiškame Kipro Petrausko bute. Užsiėmimas bus įdomus visiems! Užsiėmimas gali būti pritaikytas mokiniams su judėjimo negalia - esant tokiam poreikiui prašome apie tai informuoti užsakymo metu. Paslauga teikiama visoje Lietuvoje, išskyrus Kauno miestą ir rajoną. Minimalus viename užsiėmime dalyvaujančių mokinių skaičius - 25, užsakant ne mažiau nei 2 užsiėmimus, vedamus vienas po kito.


Edukacinės dirbtuvės „Personažo kūrimo dirbtuvės”

Kai žiūrite spektaklį, ar kada pagalvojote, kiek daug elementų būtina išanalizuoti, kad būtų sukurta būtent tokia lapė ar toks berniukas? Iš kur atsiranda jų eisena, kalbėjimo maniera, išraiška ir kiti svarbūs elementai? Ko reikia, kad personažas būtų įtikinamas, įsimintinas ir išraiškingas? Pasitelkdami įvairiausius teatrinius žaidimus vaikai įmins ne tik šias mįsles, tačiau ir patys sukurs personažus. Pajusdami savo kūno ir balso galimybes, lavindami atmintį ir koncentraciją, ugdydami kūrybiškumą ir darbo komandoje įgūdžius vaikai mokosi suprasti teatro meno kūrimo subtilybes, pastebėti naujus dalykus ir kurti visapusiškai įdomų personažą.


Kas yra karpinys? Programos dalyviai supažindinami su popieriaus menu, popieriaus atsiradimo istorija, jo rūšimis, faktūra. Supažindinama su Lietuvos liaudies meistrų karpytojų darbais, spaudiniais apie karpinius. Palyginami lietuviški ir pasaulio karpiniai, medžių įvaizdis įvairiose šalyse. Supažindinama su kūrybinių darbelių įvairove: simetrinis karpinys, siluetinis karpinys, erdvinis karpinys, koliažas, kt. Mokoma ne tik kirpti, bet ir lenkti, plėšti, klijuoti, kt.
Didžiausias dėmesys skiriamas gyvybės medeliui. Koks jo įvaizdis, kokios interpretacijos tautodailėje. Kur galime pamatyti Gyvybės medį? Supažindinama su kuparų ir skrynių puošyba. Kokie dar yra pavadinimai: Pasaulio medis, Visatos medis, Kosminis medis, Aušros medis. Parodoma, kur jį galime atpažinti: gyvenamųjų namų aplinkoje, buities rakanduose, audiniuose, drožyboje, margučiuose, kitur. Kaip šiuolaikiniame gyvenime galime pritaikyti namų fasaduose, patalpų erdvėse, kitur.
Praktinėje dalyje mokoma iškirpti tradicinį gyvybės medelį, komponuoti ir sukurti savo darbelį (atvirukas, paveiksliukas arba bendras kolektyvinis plakatas, koliažas).


Ar žinojote, kad Lietuvos nacionalinis akmuo – titnagas – buvo neatsiejama mūsų protėvių gyvenimo dalis? Kviečiame Jus į unikalią kelionę laiku, kurioje sužinosite apie titnago savybes, jo reikšmę pirmykščių bendruomenių gyvenime ir išmoksite įskelti ugnį!

Kas laukia dalyvių?
- Įdomūs faktai apie titnago istoriją ir savybes.
- Praktiniai užsiėmimai: išmoksite įskelti ugnį kaip mūsų protėviai.
- Unikali patirtis: prisiliesite prie senovės gyvensenos ir naudotų titnago įrankių.

Kam skirta ši edukacija?
Moksleiviams nuo 1 iki 12 klasės, bet tikrai bus įdomu ir mokytojams.

Edukacija puikiai tinka grupėms iki 30 asmenų.

Trukmė: iki 1,5 valandos

Kaina:
Moksleiviams – 5 Eur

Prisijunkite prie mūsų edukacijos ir leiskitės į nuotykį, kuris praturtins Jūsų žinias bei suteiks nepamirštamų įspūdžių!

Rezervuokite savo vietą dabar ir tapkite tikrais titnago panaudojimo meistrais!

Kontaktai pasiteiravimui: administratore@akmenumuziejus.lt, +37044076291.

Nepraleiskite progos patirti, kaip titnagas sužibo mūsų istorijoje ir tapo nepakeičiamu išgyvenimo įrankiu!


"Žirgo reikšmė lietuvių kultūroje" 5-8kl.

Edukacija skirta 5-8kl. mokiniams, pagrindinis edukacijos tikslas supažindinti mokinius su žirgo reikšme lietuvių kultūroje, žmogaus (lietuvio) gyvenime. Edukacijos metu mokiniai turi galimybę susipažinti su žirgu kaip gyvūnu, prie jo prisiliesti, paglostyti, pabandyti jį pašukuoti, pabalnoti. Edukacijos pabaigoje norintys mokiniai turi galimybę išbandyti savo jėgas balne.


Vilniaus katedros lobyno vertybės ne kartą degė gaisruose, į slaptavietes įsilauždavo vagys, katedrą niokojo ir brangenybių ieškojo priešai. Išgirdę katedros lobyno istoriją, praktinėje dalyje patys ieškosime paslėpto lobio. Užuomina po užuominos, sudėtingas rebusas po mįslės, paieškoms reikės istorinių žinių… Jei viską išspręsime, tai ir lobį surasime! Paslauga atliepia „Vilnius 700“ minėjimo sukaktį.


Nacionalinis M. K. Čiurlionio dailės muziejus

Kultūrinė edukacija 1–4 klasių mokinius supažindina su tarpukario Lietuva, Prezidento institucija, pirmaisiais Lietuvos  prezidentais ir kartu ugdo dalyvių pilietiškumą. Edukacinė programa vyksta visose muziejaus erdvėse, įspūdžiui sustiprinti išnaudojamos autentiškos rūmų detalės. Užsiėmimas pradedamas pirmajame aukšte, kur edukatorius diskusijos forma supažindina su rūmų ir čia rezidavusių prezidentų istorija. Informacija įtvirtinama atliekant interaktyvias užduotis. Pasakojimas praturtinamas taktilinėmis ir kitomis liečiamomis priemonėmis. Toliau dalyviai keliauja į laiptinę, kur susipažįsta su rūmų pasididžiavimu – ypatingai gražiomis ir autentiškomis interjero detalėmis bei atlieka keletą užduočių. Po to dalyviams pristatoma erdvi Audiencijų salė, kur vyko svarbiausi prezidento susitikimai ir šventės. Prezidento dovanų muziejuje mokiniai tyrinėja originalias Prezidentui A. Smetonai padovanotas dovanas ir sužino apie tarpukariu švęstas valstybines ir asmenines šventes. Atlikdami žaidybinę užduotį, ieško prezidentui padovanotų ir eksponuojamų dovanų,  diskutuoja apie pasikeitusias dovanojimo tradicijas ir dalinasi mintimis, ką šiandien norėtų padovanoti prezidentui. Prezidento darbui skirtose erdvėse (Mažajame salone ir Prezidento kabinete) susipažinę su ten eksponuojamais autentiškais prezidentų asmeniniais daiktais bei sužinoję apie prezidentų darbotvarkę, atlieka pažintines užduotis: dėlioja prezidentų daiktus, susipažįsta su įžymiausiais Prezidento rūmų svečiais. Pabaigoje dalyviai diskutuoja, ar po artimesnės pažinties su prezidento darbu ir kasdienybe patys norėtų tapti šalies prezidentais, kokių mokslų ir pasiekimų ar asmeninių vertybių tam reikėtų.


Paslauga atliepia „Vilnius 700“ minėjimo sukaktį. Kiekvieno miesto raida yra prasidėjusi kur kas seniau, negu toje teritorijoje apsigyveno žmogus. Žmogaus buitis, užsiėmimai, verslas ir pramogos yra labai glaudžiai susiję su gamtiniu pagrindu, procesais, kurie vyko prieš milijonus ar tūkstančius metų. Gamtinės aplinkos ypatumai nulemia miesto statinius (netgi galima sakyti spalvą), prabangą ar skurdą. Vilnius švenčia 700 metų jubiliejų, kuris neparodo tikrojo sostinės amžiaus. Koks yra Vilnius, kiek jam metų ir ant kokio pagrindo mes gyvename?


Orientacinis pasivaikščiojimo žaidimas PALANGA. BIRUTĖS MĮSLĖS

Interaktyvi ekskursija, pasakojanti negirdėtą Birutės parko istoriją ir kviečianti aktyviai įsitraukti pačius žaidėjus. Virtualus tik Jūsų komandai skirtas gidas privers patreniruoti kojas ir pasukti galvas - reikės įminti užuominas, atrasti paslėptas detales, atsakyti į klausimus ir tada - judėti į priekį - žingsnis po žingsnio, kol įveiksite šį maršrutą bei pažinsite Palangos botanikos sodą


Susipažinkite su bitininkystės amatu per bitučių varžytuves, juk taip smagiau! Edukacijos dalyviai susiskirto 3 tris komandas – „bičių šeimas“, kurios vykdo bičių motinėlės-edukatorės paskirtas užduotis. Su bitininkystės papročiais susipažinsite minant mįsles, šokant bendrą bitučių šokį, piešiant bičių Deivę, sprendžiant dėlionę iš fotografijų, žiūrėdami vaizdo medžiagą apie spiečiaus gaudymą. Laukiamiausia „bičių šeimų“ varžytuvių dalis – bitučių gaminamų produktų degustavimas. Būtent šioje užduotyje pasitelkę visus savo skonio ir uoslės receptorius pabandysite atpažinti kur yra medus, žiedadulkės ar bičių duonelė? Bičių motinėlė-edukatorė už kiekvieną teisingą įvykdytos užduoties atsakymą „bičių šeimoms“ skiria po korio akutę, o laimi komanda „pasiuvusi“ didžiausią korį.


Seniai seniai, labai seniai, kai dar... O gal ir ne taip seniai..? Siūlome Jums žaismingą, informatyvų  edukacinį užsiėmimą  „Raštininko  kontoroje“. Užsiėmimo metu moksleiviai sužinos apie vieną seniausių  raštininko profesijų, nuo žiniuonio, metraštininko, raštininko iki notaro. Moksleiviams bus pateiktos 19 a. pabaigos - 20 a. pradžios rašymo priemonės, technika, kurias vaikai išbandys: žąsies pliunksna, tušas, spausdinimo mašinėlės, popierinė kopijavimo kalkė. Moksleiviai turės galimybę „patarškinti“ tekstą klavišine spausdinimo mašinėle, padaryti rašto kopiją... Ne, tikrai ne kopijavimo apartu, o popierine kalke!  Brūkštels žinutę draugui. Taip, taip – teisingai  – „brūkštelti“, nes ją rašys ne telefono ar kompiuterio klaviatūra, o plunksna, mirkydami ją į tušą.  Be to moksleiviai patys turės "„aptarnauti" kontoros interesantus ir , pagal perngtą temąą , surašyti raštą, pažymą, išrašą ir t.t. . Šios užduotys bus parengts
 apie Klaipėdos krašto suvienijimą su Didžiąja Lietuva. Visa tai suteiks žinių, skatins pažinimą, žingeidumą, kūrybiškumą, bendravimo etiką, leis prisiliesti prie istorijos ir pajusti prabėgusių dešimtmečių dvasią.
 Vieta: galime atvykti į Jūsų pageidaujamą vietą arba susitikti Pagėgiuose. Edukacija organizuojama grupėms pasirinktu laiku.


Sojų vaško žvakių liejimas „Užburiantis šviesos ir kvapų pasaulis"

Aromatinių sojų vaško žvakių gamybos edukacija „Užburiantis šviesos ir kvapų pasaulis".
Vykdomos edukacijos trukmė 60 min. Edukacija vykdoma 1-4 klasės mokiniams.
Edukacijos metu žvakių gamybai naudojamos tik natūralios medžiagos ir priemonės: sertifikuoti sojų vaškas ir natūralūs eteriniai aliejai, medvilnės dagtis. Žvakes liejame daugkartinio naudojimo 30 ml. aliumininiuose, tinkančiuose sąlyčiui su maistu, indeliuose.
Edukacijos metu:
a) dalyviai skaidrių bei video pagalba detaliai yra supažindinami su žvakių gamybos taisyklėmis, aromatinių žvakių ingridientais bei detaliu jų aprašymu, saugiu žvakių laikymu bei deginimu;
b) po supažindinimo vyksta sojų vaško testavimas ir lyginimas su parafininėmis žvakėmis;
c) supažindinimas su eteriniais aliejais jutiminiu būdu (uodžiant);
d) žvakės kūrimo procesas: kol kaitinamas ir lydomas sojų vaškas, kiekvienas edukacijos dalyvis gamina savo žvakių širdį, iš siūlomų eterinių aliejų susikuria savo žvakės aromatą; lydomui vaškui pasiekus reikiamą liejimo temperatūrą, sumaišo visus žvakės ingridientus bei galiausiai kiekvienas pats išlieja savo unikalią sojų vaško aromatinę žvakę.
e) Išliejus žvakes bei laukiant kol jos sustings, mokinys apipavidalina savo pasigamintos žvakės pakuotę.
f) Likusį edukacijos laiką skiriame pokalbiams, pasisakymams, mokinių klausimams, pastebėjimams, diskusijoms.

Organizatoriaus pastaba.
*Kviečiame susisiekti +370 670 96679 arba info@sestasispojutis.lt ir susitarti dėl Jums ir mums patogaus renginio laiko (sukursime individualų renginį kalendoriuje Jūsų mokinių grupei).
*Po edukacijos atskiru susitarimu galima ekskursija po Nemuno kilpų regioninio parko lankytojų centrą apžiūrint ekspozicijas.


Kultūrinė edukacinė progama - orintacinė ekskursija "Lietuvos istorinių asmenybių pėdsakais Vilniaus senamiestyje"

Šios orientacinės programos metu aktyviai keliaudami Vilniaus senamiesčio gatvelėmis mokiniai aplankys Vilniaus senamiesčio paminklus ir plačiau susipažins su Lietuvos istorinėmis asmenybėmis, apie kurias mokosi per lietuvių literatūros ir istorijos pamokas. Kelias skulptūras teks net pakalbinti ir pasiklausyti jų istorijų, apie kurias nerašo mokykliniai vadovėliai. Komandinių užduočių pagalba mokinius siekiama įtraukti į gyvą miesto tyrinėjimą, sudominti ir įtraukti mokinius į mokymosi procesą, supažindinti su Lietuvos istorinių asmenybių paminklais Vilniaus senamiestyje, skatinti susieti dabarties sąsajas su praeitimi, plėsti intelektines moksleivio galias, ugdyti aktyvų, kūrybingą, atsakingą ir paveldą saugantį pilietį. Supažindinti su istorinius įvykius žyminčiomis vietomis, architektūros ir kultūros vertybėmis, meniniais elementais, istoriniais reliktais, jų išsaugojimu galimybėmis ir pritaikymu dabartyje. Ekskursijos metu mokiniai įtraukiami į edukacines, temines užduotis, istorinis pasakojimas papildomas vizualine medžiaga. Telefono pagalba mokysis užsimegzti asmeninius santykius su vizualiuoju menu (skulptūromis). Edukacinės programos turinys ir forma pritaikoma individualiai pagal amžiaus grupę. Paslauga atliepia 2023 m. valstybės minimą sukaktį „Vilnius 700“.


Tapybos ant šilko pamoka tai - atsipalaidavimo būdas, savirealizaciją - į kurią kviečiame ir Jus. Druskininkų amatų centre „Menų kalvė“ įsikūrusiose dirbtuvėse vyksta tapybos ant šilko edukaciniai užsiėmimai mokiniams. Užsiėmimo metu suteikiama galimybę iš arčiau susipažinti su šilku ir jo istorija, bei patiems viską išbandyti praktiškai. Išmokstama skirtingomis technikomis dekoruoti šilką. Rezultatas visada būna nenuspėjamas, bet labai įdomus. Po užsiėmimo kiekvienas namo parsineša širdžiai mielą darbelį, šilkinę skarelė (55*55cm), kuri džiugins ne vienerius metus. Dalyvauti gali kiekvienas nuoširdžiai to norintis. Net ir neturint piešimo, kompozicijos ar spalvų maišymo pagrindų, galima nusilieti labai gražių darbelį. Suteikiamos visos reikalingos priemonės.


Kūrybinė edukacija „3D rašiklio galimybės meninėje saviraiškoje“

Šilutės rajono savivaldybės Fridricho Bajoraičio viešoji biblioteka

Užsiėmimą sudarys dvi dalys: literatūrinė viktorina ir kūrybinė dalis su 3D rašikliu. Pirmoje dalyje vaikai žaidybine forma sužais interaktyvią viktoriną, susipažins su pasakos žanru ir jos rūšimis, sužinos apie lietuvių liaudies pasakas ir jų personažus. Panaudojant šiuolaikines informacines technologijas vaikai lengviau įsisąmonins pateiktą informaciją, įgis kultūrinių žinių, tai skatins domėjimąsi vaikų grožine literatūra, tautosaka bei knygų skaitymu. Antroje dalyje pagal pateiktą šabloną dalyviai kurs savo pasakų personažus naudodamiesi naujos technologijos priemone – 3D spausdinimo rašikliu. Vaikai iš prigimties būdami labai kūrybingi ir išradingi nori tyrinėti aplink esantį pasaulį, sukurti daiktus, žaisti spalvomis, atverti vaizduotę. Vieni tai išreiškia piešdami, o kitų mėgstamas kūrybos būdas yra konstravimas. 3D spausdinimo rašiklio technologija atveria galimybę piešti ir kurti vienu metu. 3D rašiklyje vietoj rašalo yra naudojamas plastikinis siūlas PLA ar ABS. Abu jie yra visiškai saugūs vaikams, netoksiški, neskleidžia nuodingų dūmų. 3D rašiklio naudojimas kuriant reikalauja ne tik fizinio, bet ir psichinio pritaikymo. Kuriant vaikas turi galvoti apie tai, kaip susiję įvairūs elementai trimatėje figūroje, ugdomi susikaupimo įgūdžiai, stiprinami ir lavinami motoriniai gebėjimai, erdvinis mąstymas bei rankų ir akių koordinavimas. Paslaugos metu vaikai išmoks naudotis 3D spausdinimo rašikliu, ugdys kūrybiškumą, kritinį mąstymą, bendradarbiavimą. Sukurtą darbelį bus galima parsinešti namo prisiminimui.


Kūrybinės tapymo dirbtuvės - tai tapymas tekstiliniais dažais ant medžiaginio maišelio, susikuriant sau originalų gaminį.
Tapymo metu susipažįstama su įvairiomis tapymo technikomis: liejimo, "guašo", taškymo, fraktalo, konkretaus piešinio. Dirbtuvės tinka visiems - tiek geriems piešėjams, tiek galvojantiems, kad nemoka piešti, tapyti, bet norintiems tai daryti. Tapymo metu nėra mokoma piešti, tapyti, o išlaisvinami kiekvieno vaiko individualūs gebėjimai, skatinama piešti, tapyti , įsiklausant į save, savo nuotaiką, būseną, emocijas , tai išreiškiant spalvomis ar piešiniu, tuo pačiu tai estetizuojant ir pritaikant konkrečiam gaminiui.
Ši dirbtuvė turi ir emocinį terapinį poveikį, skatina vaikų kūrybingumą, spontaniškumą, drąsą eksperimentuoti ir pasitikėti savimi.
Dirbtuvės taip pat labai tinka prieškalėdiniu laikotarpiu, kaip dovanėlės gamyba artimam žmogui, ar dovana Motinos dienos proga. Maišelius galima skalbti rankomis ar skalbimo mašina, jie yra pilnai funkcionalūs.


"Sigutės Trimakaitės KONCERTAS - edukacinis užsiėmimas 2" - tai paslauga, skirta 5-12 (13) klasių mokiniams.
Užsiėmimą veda tarptautinių konkursų laureatė, kamerinės muzikos atlikėja, dainininkė, kompozitorė, klasikinės muzikos festivalių jaunimui organizatorė Sigutė Trimakaitė.
 1.Programa sudaroma klasikinės muzikos pagrindu (pagal: J.S.Bach, W.A.Mozart, C.Debussy, F.Schubert, R.Schumann, E.Satie, M.K.Čiurlionis, B.Kutavičius, G.Kuprevičius, M.Urbaitis, Š.Nakas, S.Balkytė, V.Germanavičius; V.Mačernis, D.Kajokas, A.A.Jonynas, H.Kunčius, S.Parulskis, A.Marčėnas), parenkama pagal mokinių amžių ir muzikinį išsilavinimą (5-8 klasių mokiniams atskirai, 9-12 (13) klasių mokiniams atskirai).
 2.Meninėje dalyje atliekami kūriniai parenkami tokiu būdu, kad tiktų pagal mokinių sąmoningumą ir pagal gebėjimą susikaupti ir įsisavinti Koncerto žanrą kaip neformalią muzikos pamoką. Dalyviai įtraukiami į bendrą veiksmą (pabaigoje pamokos visi muzikuoja, dainuoja ir diriguoja). 3.Meninėje programos dalyje (pagal lietuvių ir kitų šalių autorių kūrinius, pagal poetų, dramaturgų tekstus) atsispindi ir bendrai sukurti kūriniai, skamba ne tik pilnos kompozicijos, bet ir įvairių kompozitorių kūrinių ištraukos, lietuvių, vokiečių, švedų, prancūzų liaudies dainos/melodijos, improvizacinės kompozicijos. 4.Taip pat svarbu į užsiėmimo meninę dalį įtraukti kūrinius įvairių autorių pagal bendrojo lavinimo muzikos ir literatūros programą. Atkreipti dėmesį į kitas meno šakas, teatro meną, dailę, fotografiją ir pan. 5.Edukacinio užsiėmimo metu gali dalyvauti kiti atlikėjai (pianistas, fleitininkas, smuikininkas, rašytojas, aktorius, fotomenininkas, kompozitorius ir kt.). 6.Paslauga pritaikyta mokiniams su specialiaisiais poreikiais. 7. Tikslas - ne tiek ugdyti muzikos profesionalą, kiek jautrų, sąžiningą žmogų, gebanti pasirinkti profesiją, puoselėti savo užsibrėžtų tikslų, įgyvendinant svajones.


Edukacinio užsiėmimo metu mokiniai bus supažindinti su XIX a. pab. - XX a. pr.  vaikų kasdieniu gyvenimu, juos supančiais daiktais, tradicijomis, kultūrine aplinka.  Pamokos metu pristatomos senųjų žaislų rūšys ir jų įvairovė;  apibūdinami žaislų gamybos procesai bei medžiagos iš kokių jie buvo gaminami; lyginami senieji žaislai su dabartiniais; rodomi žaislų pavyzdžiai nuotraukose bei gyvai;
demonstruojami žaislų veikimo principai ir leidžiama išbandyti praktiškai.
Užsiėmimo metu vaikai savarankiškai pasigamina ir dekoruoja senuosius žaislus - ūžę ir vilkelį.
Domėjimasis praeitimi, tradicijų pažinimas, patirtis bei įvairios kūrybinės idėjos atskleis mokinių kultūrinį sąmoningumą. Tradicijų pažinimas ir atgaivinimas (žaislų gamyba) skatins jų išsaugojimą ir perdavimą ateinančioms kartoms.


„Keliaujanti sakmių ir pasakų pirštinė“ – tai teatralizuota edukacija su etninės kultūros elementais. Edukacijos metu iš didelės kumštinės pirštinės – širmos išlenda sesės Maumė ir  Lagana, kurios yra labai nelaimingos, nes visi jas maišo su Laume ir Ragana, todėl jų bijo. Maumė ir Lagana labai nudžiunga pamačiusios vaikus ir paaiškina, jog jų nereikia bijoti, nes Lagana yra ne Ragana, ji tik mėgsta megzti pirštines, o Maumė yra ne Laumė, o tik mėgsta verpti siūlus pirštinėms. Teatralizuotos edukacijos metu vaikai yra supažindinami su pasaka „Žalią pupą sodinau“ ir sakmių apie laumiuką siužetais.
Edukacijos metu edukatorės vartoja tarmiškus žodžius (dzūkų, žemaičių tarmėmis), dainuoja liaudies dainas.
Edukacijos tikslas – teatro ir etninės kultūros pagalba supažindinti mokinius su dviem tautosakos žanrais – sakmėmis ir pasakomis, o tuo pačiu ir mūsų prosenelių pasaulėžiūra bei gyvensenos ypatumais. Uždaviniai: 1. Pasitelkus vaidybos žanrą perteikti pasakos „Žalią pupą sodinau“ siužetą. 2. Supažindinti mokinius su skirtingomis pupos augimo stadijomis, kiekvienam leisti pasisodinti po nuosavą pupą. 3. Pasitelkus vaidybos žanrą perteikti sakmių apie laumės vaiką – laumiuką siužetus. 4. Iš įvairių antrinių žaliavų mokiniams padėti pasigaminti po nuosavą laumiuką.
Edukacijos metu žiūrovas tampa ir stebėtoju, ir klausytoju,  aktoriumi, padeda išpildyti sakmės siužetą, įgalina savo kūrybines galias (patys tapdami personažais – senovės žmonėmis, kaimynais, minia, praktiškai prisideda prie meninės fabulos išpildymo). Per edukacijos veiklas ugdomas ir puoselėjamas mokinio vidinis pasaulis, lavinami teatrinės raiškos  gebėjimai, vaizduotė, puoselėjamas etninės tapatybės suvokimas.
Edukaciją veda etninės kultūros mokslų daktarė Ingrida Stundžė ir aktorė, meninio ugdymo pedagogė Rasa Grigutytė-Šliaužienė.


Akmenės rajono savivaldybės Akmenės krašto muziejus

Unikalių geologinių radinių stebėjimas, gyvas jų tyrinėjimas, prieš tai susipažinus su Akmenės krašto geologinio paveldo istorija ir radiniais, apžiūrint fosilijų kolekciją, kurios siekia juros periodo laikotarpį, kai žemėje gyveno dinozaurai. Tai puiki galimybė praplėsti geografijos, istorijos žinias, apie gamtos paliktą informaciją mums. Ji palikta tokiu pavidalu - suakmenėjusi. O kokią informaciją paliksime žemėje mes? Ar tik viską ir toliau naikinsime? Žmogui duota savybė kurti. Tik kūryba verčia mus mąstyti. Kviečiame pas mus. Per geologinio paveldo prizmę kurti išliekančią meninio pavidalo informaciją ateinančioms kartoms.


Pasiturinčių ūkininkų vaikas… Toks buvo tautos patriarchu vadinamas Jonas Basanavičius savo gyvenimo pradžioje. Sulaukę Jūsų tipinėje turtingo Suvalkijos ūkininko sodyboje papasakosime ne tik apie XIX a. buitį, bet ir apie Jonuko vaikystę, patirtus nuotykius bei santykius šeimoje. Pasamprotausime, ką galėjo stebėti Jonas Basanavičius, žvelgdamas pro savo vaikystės langą, o tada atliksime įvairias užduotis.


Kauno miesto savivaldybės Vinco Kudirkos viešoji biblioteka

„Bežodžių knygų magijos“ dalyviai sužinos daugiau apie pačias bežodes knygas, išgirs istoriją apie ypatingą salą, kurioje yra žinomiausia bežodžių knygų kolekcija ir patys skaitys šias knygas. Moksleiviai ne tik atras bežodžių knygų, turinčių galią sukurti netikėtumo efektą, paslaptis, bet ir pajus kūrybos jėgą bei atskleis savo kūrybiškumą. Išbandę keletą bežodžių knygų skaitymo technikų ir įkvėpti šios patirties, vaikai patys kurs mažo formato bežodes knygeles. Užsiėmimo pabaigoje refleksijos būdu dalyviai aptars savo patirtis ir įspūdžius. Užsiėmimas taip pat yra puiki priemonė mokymosi sunkumų patiriantiems bei kitakalbiams moksleiviams integruotis į bendrą klasės veiklą.


Spektaklis „Stiklinis žvėrynas“ su diskusija

„Stiklinis žvėrynas“ - tai dviejų dalių tragikomedija pagal XX a. dramaturgijos klasiko amerikiečio Tenesio Viljamso (Tennessee Williams) to paties pavadinimo dramą, kurioje pasakojama vienos šeimos istorija XX a. 4-ojo dešimtmečio Sent Luise. Motina paskendusi praeities prisiminimuose, sūnus trokšta romantiškų nuotykių, o neįgali dukra užsisklendusi savo stiklinių žvėrelių pasaulyje. Veikėjų sukurtos iliuzijos jiems yra svarbesnės nei tikrovė, kurioje jie jaučiasi nesaugiai. Spektaklis pasižymi savo idėjiniu daugiasluoksniškumu ir kultūriniu kontekstiškumu. Jame persipina autobiografiniai dramaturgo Tenesio Viljamso gyvenimo faktai, Didžiosios depresijos laikotarpio paprastų žmonių gyvenimo atmosfera, fizinės negalios komplikuotumas bei iš to kylantis bejėgiškumas ir nesaugumas šiame nuolat besikeičiančiame pasaulyje. Būtent šio spektaklio režisūriniai ir choreografiniai sprendimai ugdo mokinių kūrybingumą, o veikėjų dialogai ir pasirenkami sprendimai stiprina empatiją ir kritinį mąstymą. Spektaklio režisierius a. a. Artūras Šablauskas, scenografė Birutė Kapustinskaitė, choreografas Sergej Jerpyliov.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Klaipėdos miesto savivaldybės Mažosios Lietuvos istorijos muziejus

Kuo ilgiau į akmenį žiūri, tuo jis darosi minkštesnis. (Skulptorių išmintis)
Orientacinio žaidimo metu pažinsime Klaipėdos skulptūrų parko menines formas ir atrasime dingusias senųjų miesto kapinių istorijas. Kiekvienas dalyvis gaus parko žemėlapį  ir savarankiškai ar su draugais atliks užduotis. Tai smagus žaidimas, kurio metu dalyviai susipažįsta su parko (senųjų miesto kapinių) aplinka ir ypatinga skulptūros meno plastika.


Magiškas šilko pasaulis (išvažiuojamoji)

Tapyba ant šilko tai - atsipalaidavimo būdas, savirealizaciją - į kurią kviečiame ir Jus.  Edukacinio užsiėmimo "Magiškas šilko pasaulis" metu pristatoma šilko tapyba, pateikiami pavyzdžiai, bei suteikiama galimybė patiems išbandyti praktiškai. Pamokoje liejami dažai bei dekoruojamas šilkas specialiomis druskomis, sukuriama nosinaitė. Rezultatas, atsiradę spalvų raštai,  visada būna nenuspėjami, bet labai įdomūs. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis, net ir neturint jokių dailės pagrindų, galima nulieti labai gražų darbelį.


Atvykus į Aukštadvario regioninio parko lankytojų centrą jau nuo lankytojų centro išorės lankytoją pasitinka Karališkojo vieškelio fragmentas, kuris atveda į ekspoziciją virsdamas akmeninio grindinio fragmentu. Einant šiuo keliu nuo viduramžių iki šių laikų lankytojai susipažįsta su svarbiausiais istoriniais faktais, menančiais Aukštadvario kraštą. Ekspozicijoje perteiktas kalvotas, ežeringas, miškingas, žmogaus mažai pakeistas natūralus parko kraštovaizdis. Čia aukščiausioje Dzūkų aukštumoje tėkmę pradeda Verknės ir Strėvos upės, kaip karoliukus suvėrusios apie 40 parko ežerų. Upes ir ežerus maitina lediniai šaltiniai, kurių vanduo puikios kokybės, tradiciškai gyventojų naudojamas buityje. Ekspozicijoje dominuoja išraiškingas parko reljefas, pasipuošęs kalvomis ir daubomis. Svarbiausios kalvų ir daubų poros pateiktos interaktyviajam pažinimo stende. Išskirtinis Aukštadvario krašto bruožas-Velniaduobėmis vadinamos daubos, pelkės, akivarai. Netoli Aukštadvario tūno pati giliausia Lietuvoje-legendinė Velnio duobė. Daugiau kaip pusę parko teritorijos puošia miškai. Mergiškių miškas-Lietuvos plačialapių miškų etalonas. Ekspozicijoje įrengti terminai norintiems susipažinti su gamtos ir kultūros paveldo vertybėmis. Mėgstantiems pakeliauti po parką pėsčiomis, dviračiais-interaktyvus maršrutų žemėlapis su trasomis. Parke yra itin didelė augalijos ir gyvūnijos įvairovė.


Mozaika – viena seniausių dailės formų, dekoravimo technika, kuri visus žavi savo spalvomis bei ornamentais. Edukacijos metu dalyviai sužinos mozaikos kilmę, rinkimo būdus, aptars akmenėlių spalvų reikšmes, formuodami geometrines kompozicijas, patys sukurs unikalų ornamentą iš įvairiausių spalvotų keramikos akmenėlių bei stiklo.


Vilniaus kalnai yra istorinė, politinė ir religinė Lietuvos širdis, UNSECO Pasaulio paveldo objekto „Vilniaus senamiestis“ dalis. Vilniaus pilių valstybinis kultūrinis rezervatas siekia išsaugoti Vilniaus pilis, kaip Lietuvos istorinį valstybės ir dvasinės kultūros centrą.
Vilniaus istorinio centro istorija prasidėjo ant ledyninės kilmės kalvų, kurios su pertraukomis buvo apgyvendintos nuo pat neolito laikų. Istorinį miesto centrą sudaro trijų pilių (Aukštutinės, Žemutinės ir Kreivosios) teritorijos ir viduramžiais gynybine siena apjuosta zona.

Šios sportiškos edukacijos metu kviečiame moksleivius patyrinėti pačią seniausią istorinio centro dalį – Vilniaus piliakalnį su papiliais, kur  buvo kreivoji pilis, kūrėsi kreivasis miestas. Nors tai archeologinė vietovė ir visi tyrimų laukiantys objektai dar guli po žeme, tai netrukdo kviesti moksleivius diskusijai ir lavinti vaizduotę apie senąjį Vilniaus miestą.

Pažintį su rytine rezervato dalimi pradėsime prie Neries ir Vilnelės santakos. Toliau kopsime į  Gedimino kapo ir Altanos kalnus. Pakeliui pažinsime dar ledynų suformuotą peizažą, žygio metu įsivaizduosime kreivąją pilį ir kreivąjį miestą aplink. Susipažinsime su kultūros ir gamtos vertybėmis, legendos ir istorijos padės įsivaizduoti Vilnių ir jos gyventojus nuo pat XIII a.

Užduotys, kalbėjimo stilius ir konkretus maršrutas pritaikytas atsižvelgiant į moksleivių amžių (pvz. jaunesniems mažiau ar žemesnės kalvos, vyresniems – statesnės ir pan.).

Tikimasi, kad panoraminiai dabartinio miesto vaizdai įkvėps žemės meno kūrybinei užduočiai  „Vilnius 700“.

Kultūros paveldas; Tarpdisciplininis menas


Šios kultūrinės edukacijos metu jaunimas bus supažindinamas su vienu iš unikaliausiu lietuvių liaudies paveldu - sutartinėmis. Susipažinsime su giedojimo būdais, paplitimu, jų įvairove. Didžioji dalis užsiėmimo bus skirta praktikai, tad vaikai turės galimybę išmokti jas giedoti ir iš arčiau susipažinti su šiuo unikaliu žanru.